Trumpov hlavný právnik v Muellerovom vyšetrovaní odstúpil

Dowd patril do tímu právnikov, ktorí zastupujú Trumpa vo vyšetrovaní údajného ruského zasahovania do prezidentských volieb v USA.

WASHINGTON. John Dowd, jeden z právnikov, ktorí zastupujú prezidenta Donalda Trumpa vo vyšetrovaní údajného ruského zasahovania do amerických prezidentských volieb, odstúpil zo svojej funkcie hlavného právneho zástupcu. Informovala o tom vo štvrtok agentúra DPA s odvolaním sa na denník New York Times. Dowd, prominentný washingtonský právnik, od júna 2017 viedol tím právnikov Donalda Trumpa vo vyšetrovaní pod taktovkou špeciálneho prokurátora Roberta Muellera. Mueller vedie v USA nezávislé vyšetrovanie možných nelegálnych vzťahov medzi Trumpovým volebným štábom a predstaviteľmi Ruska. Preveruje tiež podozrenia zo zasahovania Ruska do amerických prezidentských volieb v roku 2016. "Mám prezidenta rád a želám mu všetko dobré," napísal Dowd v e-mailovej správe o svojom odstúpení, ktorú adresoval niekoľkým médiám. Podľa dvoch nemenovaných zdrojov, ktoré citoval denník New York Times, Trump čoraz viac ignoroval Dowdove práve rady. Dowd (77) minulý týždeň vydal vyhlásenie, v ktorom americké ministerstvo spravodlivosti žiadal o pozastavenie Muellerovho vyšetrovania v možnom zasahovaní do prezidentských volieb. Dowd najprv oznámil, že konal v záujme prezidenta USA, neskôr však toto tvrdenie vyvrátil a uviedol, že hovoril len sám za seba.


Pellegrini je marketingový premiér, zničí ho to, tvrdí Galko

BRATISLAVA. Peter Pellegrini je marketingový premiér, ktorý sa omylom ocitol vo funkcii predsedu vlády a táto marketingová politika ho zničí. V nedeľnej diskusnej relácii Na telo v televízii Markíza to vyhlásil poslanec Národnej rady (NR) SR Ľubomír Galko (SaS). Reagoval tak na to, že Pellegrini tento týždeň skritizoval predsedu Výboru Národnej rady pre európske záležitosti Ľuboša Blahu (Smer-SD) za jeho protieurópske vyjadrenia na sociálnej sieti. Galko spochybňuje úprimnosť premiérových kritických slov. Poslanec eviduje niekoľko prípadov, kedy sa Pellegrini tváril, že ide niekoho kritizovať, nakoniec však ustúpil. "Donekonečna mu nebude verejnosť ani novinári veriť úprimnosť takýchto vystúpení, keď nakoniec sa aj tak nič neudeje," skonštatoval Galko. Je presvedčený, že Blaha zostane aj po kritike premiéra naďalej na čele parlamentného výboru pre európske záležitosti. "Toto čo on vyvádza, robí jednoznačne na niekoho pokyn, on to má schválené," myslí si poslanec. Podpredseda Národnej rady Andrej Hrnčiar v relácii uviedol, že strana Smer-SD si musí vyhodnotiť vyjadrenia svojich poslancov. Prístup predsedu vlády, a to pred eurovoľbami, oceňuje. "Strana Most-Híd má jasné zahranično-politické smerovanie. Sme za Európsku úniu a euroatlantické štruktúry, preto oceňujem postoj predsedu vlády," povedal. Ako tvrdí, s vyjadreniami Blahu nesúhlasí. Hrnčiar však poznamenal, že je stále schválené programové vyhlásenie vlády, a to aj v prípade zahraničnej politiky. "Nikto si nedovolil predložiť do parlamentu z koaličných poslancov niečo, čo by rozporovalo zahraničnopolitické smerovanie Slovenska," skonštatoval. Politici diskutovali aj o utorkovom spore predsedu parlamentu Andreja Danka (SNS) a poslankyne Kataríny Cséfalvayovej (Most-Híd), ktorá kritizovala v parlamente spochybňovanie ukotvenia Slovenska v Európskej únii a NATO. Hrnčiar deklaruje, že strana Most-Híd stojí za Cséfalvayovou. "Možnože použila niektoré formulácie, ktoré sa dotkli Danka a on v emócii reagoval," spresnil podpredseda parlamentu. Ako tvrdí, Danko sa s poslankyňou stretol a veci si vysvetlia aj na spoločnom obede na budúci týždeň. Opozičný poslanec Galko sa čuduje, prečo Most-Híd toleruje Dankovi takéto "excesy", keďže šéf parlamentu vyzval Cséfalvayovú, aby z koalície odišla, pokiaľ chce. "Ona volila mierne slová, popri tom, čo Danko vyvádza. On sa Putinovi tak poklonil, že zem vybozkával. Zaslúžil si tvrdšie slová," povedal podpredseda SaS. To, že takéto správanie koaliční partneri tolerujú lídrovi SNS, je podľa Galka dôkazom toho, že chcú toto volebné obdobie ešte dovládnuť. "Koalícia je o tom, že si treba niekedy zahryznúť do jazyka a hľadať prieniky," argumentoval Hrnčiar. Spolu s Galkom sa vyjadril aj k Romanovi Konečnému, ktorého vláda navrhla za riaditeľa Národného bezpečnostného úradu (NBÚ). Hrnčiar je milo prekvapený, že prišiel nominant, o ktorom nič nevedel, ale nič sa na neho nenašlo. "Vyzerá, že to je odborník a pozná problematiku, a že to nie je politická nominácia," vyhlásil. Galko uviedol, že Konečný je z mien, ktoré "lietali éterom", z hľadiska odbornosti to najlepšie meno. Nevylučuje, že ho SaS podporí.


Poslanci budú o rekreačných poukazoch rokovať opäť v utorok

SNS chce rekreačné poukazy nariadiť aj firmám s menej ako 50 zamestnancami.

BRATISLAVA. Nárok na rekreačný príspevok by mali mať všetci zamestnanci od 1. januára 2021. Poskytovať ho majú aj zamestnávatelia s menej ako 50 zamestnancami. Rozšírenie povinnosti uhrádzať príspevok na rekreáciu na Slovensku všetkým zamestnancom má zaviesť novela Zákonníka práce na návrh poslancov za Slovenskú národnú stranu (SNS). Právo na uvedený sociálny benefit by mal mať každý zamestnanec, ktorý má pracovný pomer u zamestnávateľa nepretržite najmenej 24 mesiacov, a to bez ohľadu na počet zamestnancov. Poslanci prerušili rokovanie o tomto bode do utorka 22. októbra do 14:00. Poslanec Radovan Baláž (SNS) navrhol vylúčiť spomedzi zamestnancov, ktorým patrí príspevok na rekreáciu, zamestnancov, ktorí sú na materskej alebo rodičovskej dovolenke. A to aj vtedy, ak ich pracovný pomer u zamestnávateľa trvá dlhšie ako 24 mesiacov. Zdôvodnil to zmiernením s tým spojených nákladov pre zamestnávateľov. "Takíto zamestnanci totižto pre zamestnávateľa dlhodobo prácu nevykonávajú a sú dlhodobo oslobodení od práce v dôsledku dôležitej osobnej prekážky v práci na ich strane," uviedol Baláž. Platnosť rekreačného poukazu by podľa návrhu mala zaniknúť dňom skončenia pracovného pomeru zamestnanca. "Uvedená úprava zároveň umožní zamestnávateľom úplné alebo čiastočné stornovanie vydaného rekreačného poukazu v prípade skončenia pracovného pomeru so zamestnancom, čo môže zmierniť náklady zamestnávateľa spojené s poskytovaním príspevku na rekreáciu," poznamenal Baláž. Oprávnenými výdavkami majú byť aj preukázané výdavky zamestnanca na rodiča, a to aj bez jeho účasti na rekreácii. "Cieľom tohto opatrenia je podpora domáceho cestovného ruchu a umožnenie rekreácie aj starším osobám zväčša poberajúcim dôchodkové dávky, ktorých deti - zamestnanci sú prínosom pre ekonomiku tohto štátu a ich zamestnávateľov," priblížil Baláž. Zamestnanec by mal najneskôr do tridsať dní od skončenia rekreácie poskytnúť zamestnávateľovi osobné údaje každej osoby, ktorá sa zúčastnila rekreácie, vrátane jej vzťahu k zamestnancovi. Tieto úpravy by podľa poslanca mali nadobudnúť účinnosť od 1. januára 2020. Od začiatku roka 2019 sa rekreačný príspevok vzťahuje iba na zamestnávateľov s viac ako 49 zamestnancami. Podmienkou je pracovný pomer zamestnanca trvajúci najmenej 24 mesiacov, pričom o príspevok je potrebné požiadať. Ostatní zamestnávatelia môžu, ale nemusia, svojím zamestnancom príspevok na rekreáciu poskytnúť. Zamestnávateľ poskytuje zamestnancovi príspevok na domácu rekreáciu v sume 55 % oprávnených výdavkov, najviac však 275 eur za rok. "Zavedenie tohto príspevku okamžite prinieslo očakávaný pozitívny dopad na domáci cestovný ruch, napríklad, v podobe zvýšenia počtu prenocovaní v ubytovacích zariadeniach, zlepšení ich ekonomických výsledkov a rozvoji nadväzujúcich služieb," uviedli predkladatelia. Rovnako prevažne pozitívne sú podľa poslancov za SNS ohlasy tých zamestnancov, ktorí majú u svojho zamestnávateľa nárok na jeho využitie a môžu tak stráviť dovolenku na Slovensku za finančne zvýhodnených podmienok, a to aj so svojimi najbližšími rodinnými príslušníkmi. "Zároveň navrhovatelia zaznamenali záujem o využitie príspevku na rekreáciu aj u tých zamestnancov, ktorým ho ich zamestnávateľ nie je povinný poskytnúť a vnímajú vzniknutú nerovnosť medzi jednotlivými zamestnancami na základe počtu zamestnávaných zamestnancov ich zamestnávateľom," poznamenali poslanci. Príspevok na rekreáciu podľa predkladateľov predstavuje vďaka jeho oslobodeniu od daní a odvodov štátom finančne zvýhodnený nástroj na poskytnutie odmeny pre zamestnanca vo forme domácej rekreácie, ktorá zabezpečí regeneráciu fyzických a psychických síl a zvýšenie kvality života zamestnanca a zároveň podporí rozvoj domáceho cestovného ruchu a domácej ekonomiky. "Navrhovanou zmenou sa očakáva ďalší rozvoj domáceho cestovného ruchu a nadväzujúcich služieb a zrovnoprávnenie všetkých zamestnancov, ktorých pracovný pomer u zamestnávateľa trvá nepretržite najmenej 24 mesiacov," dodali poslanci.


Bielorusko je pripravené vyslať na Donbas vojakov a uzavrieť hranicu

Lukašenko vyhlásil, že chce urovnať konflikt v Donbase.

MINSK. Bielorusko je pripravené vyslať do Donbasu mierovú misiu a prevziať kontrolu nad časťou ukrajinsko-ruskej hranice, na ktorú nemá Kyjev dosah. Vyhlásil to vo štvrtok bieloruský prezident Alexandr Lukašenko. "Ak chcete, aby sme uzavreli 400 kilometrov dlhú časť hranice medzi Ukrajinou a Ruskom, ktorá teraz nie je pod kontrolou ukrajinských orgánov, túto hranicu zatvoríme," uviedol Lukašenko v rozhovore s ukrajinskými novinármi v Minsku. "Hoci je pre mňa zapojenie sa do tohto konfliktu veľkým problémom, sme pripravení vyslať tam mierové sily, pohraničnú stráž, vojakov alebo kohokoľvek, koho si budete priať. Sme pripravení túto časť hranice uzavrieť, ak sa na tom obe strany dohodnú," povedal bieloruský líder, ktorého citovala agentúra UNIAN. Minsk bude naďalej robiť všetko možné, aby pomohol urovnať konflikt v Donbase, dodal Lukašenko. Na jeho slová vzápätí reagoval Dmitrij Peskov, hovorca ruského prezidenta Vladimira Putina. Podľa neho je potrebné dohodnúť sa na nasadení mierových síl v Donbase so zástupcami tzv. Doneckej ľudovej republiky (DĽR) a Luhanskej ľudovej republiky (LĽR). "Je to nový návrh. Najprv je, samozrejme, potrebné pochopiť postoj strán konfliktu k takémuto návrhu," povedal Peskov novinárom v Moskve. "A účastníkmi konfliktu sú v tomto prípade na jednej strane Kyjev a na druhej strane samozvané republiky Donbasu," povedal Peskov. Poznamenal, že minské dohody neobsahujú opatrenia, aké navrhol Lukašenko.


NEKROLÓGZomrel spevák skupiny The Temptations Dennis Edwards

Jeho pôsobenie v kapele bolo ako na hojdačke. Trikrát z nej odišiel.

Začal ako náhradník, napokon sa stal legendou. Americký spevák Dennis Edwards (3.2.1943-1.2.2018) bol frontmanom skupiny The Temptations. Zastúpil pôvodného lídra Davida Ruffina, ktorý neskôr na koncertoch bývalých kolegov znenazdajky vyšiel na pódium a vzal Edwardsovi mikrofón. Nový člen kapely však zostal v pokoji a spieval spolu s ním. Spievať rock’n’roll bolo ako spievať pre diabla. The Temptations smerovali v 60. a 70. rokoch k psychedelickému soulu, tak nazývali svoju hudbu. Zoskupenie sa preslávilo skladbami Cloud Nine, I Can’t Get Next To You či Papa Was a Rolling Stone. Edwardsovo pôsobenie v kapele bolo ako na hojdačke. Trikrát z nej odišiel. Medzitým sa vydal na sólovú dráhu, posledné roky koncertoval pod názvom The Temptations Review ft. Dennis Edwards. Rodák z Alabamy sa poznal aj s Arethou Franklin, ktorá sa ním vraj inšpirovala pri tvorbe hitu Day Dreaming. Franklinová v roku 1995 priznala, že boli zasnúbení, no unavilo ju čakanie. Edwards sa totiž bál vážneho vzťahu so superstar. Neskôr priznal, že urobil chybu. "Keď si uvedomil hodnotu toho, čo mal, bolo už neskoro. Už som nemala záujem," prezradila soulová diva pre magazín Ebony. Edwards začal spievať už ako dvojročný. Jeho otec bol kňaz, neskôr sa preto pridal do zboru a gospelovej skupiny. Ťahalo ho to aj k iným štýlom, no rodičia boli proti. "Spievať rock’n’roll bolo pre nich ako spievať pre diabla. Všetci sme však chceli získať šancu súperiť v hudobnom priemysle a to bola tá príležitosť," povedal pred rokmi pre The News Times. Dennis Edwards zomrel v Chicagu tesne pred 75. narodeninami. Vlani mu diagnostikovali meningitídu. Spevák bol dvakrát ženatý, z prvého manželstva má dcéru Issu.


Guardiola vrátil prehru Barcelone: Budú si to pamätať budúce generácie

K najväčším oporám domáceho tímu patril nemecký stredopoliar Ilkay Gündogan.

MANCHESTER. Päť rokov po vstupe Manchestru City medzi európsku futbalovú "smotánku" sa fanúšikovia anglického tímu dočkali najcennejšieho víťazstva. Ich miláčikovia pokorili v šlágri Ligy majstrov Barcelonu 3:1 a odplatili súperovi prehru 0:4 z Camp Nou spred dvoch týždňov. Vôbec prvý triumf nad Kataláncami mal špeciálnu príchuť pre trénera Citizens Pepa Guardiolu, ktorý s Barcelonou v rokoch 2008-2012 získal 14 cenných trofejí. "Barca do 38. minúty potvrdzovala, že má najlepšie mužstvo na svete. Dostávala nás do úzkych a ak by sme boli dostali druhý gól, bolo by po zápase. Vo futbale sa však všetko môže zvrtnúť v priebehu pár sekúnd. Stačí si spomenúť na prvý zápas, v ktorom sme inkasovali po pošmyknutí Fernandinha. Vyrovnávajúci gól do šatne bol pre nás veľkou vzpruhou. V druhom polčase sme predviedli kompaktný výkon, vďaka vysokému napádaniu sme vybojovali množstvo lôpt a ťažili sme aj z rýchlych protiútokov. Zdolali sme najlepší tím sveta, to si budú pamätať aj ďalšie generácie," povedal Guardiola pre britské médiá. K najväčším oporám domáceho tímu patril nemecký stredopoliar Ilkay Gündogan, ktorý sa na jeseň vrátil na trávniky po dlhej pauze zavinenej zranením kolena. Výborný výkon okorenil dvomi gólmi. "Začali sme trochu nervózne, po vyrovnávajúcom góle sme však získali späť stratené sebavedomie a druhý polčas bol z našej strany fantastický. Hrali sme brilantný futbal, Barcelonu sme prevýšili a dosiahli úplne zaslúžené víťazstvo. Nebolo to ani tak o taktike, ale skôr o mentálnej sile. Pre našich fanúšikov to bol nezabudnuteľný večer," vravel Gündogan. Barcelonská obrana sa v druhom polčase zrútila ako domček z karát, Neymar s Luisom Suarezom sa v útoku nedokázali presadiť. Podľa trénera hostí Luisa Enriqueho vyrovnávajúci gól mužstvom poriadne zamával. "Prvých 40 minút sme hrali dobre, gól na 1:1 však bol pre nás veľkou ranou. Začali sme kopiť chyby, ktoré bežne nerobíme a hráči Manchestru City ich dokázali potrestať. Naša skupina je teraz úplne otvorená. Musíme vyhrať zostávajúce dva zápasy." Sklamanie netajil ani defenzívny stredopoliar Sergio Busquets. "Vedeli sme, že na Etihad Stadium to bude náročné, no chceli sme uhrať remízu, ktorá by nám zaručila postup do osemfinále. V prvom polčase sme si vypracovali šance, využili sme však iba jednu a v druhom dejstve nás domáci prevalcovali. Tak to v Lige majstrov niekedy chodí."


Pätnástu etapu vyhral Mollema, Quintana vypadol z elitnej desiatky

Žltý dres pre celkového lídra si udržal Christopher Froome.

15. etapa (Laissac-Severac 'Eglise - Le Puy-en-Velay, 189,5 km): Priebežné poradie po 15. etape: LU PUY-EN-VELAY. Holandský cyklista Bauke Mollema z tímu Trek-Segafredo vyhral nedeľnú pätnástu etapu pretekov Tour de France 2017, ktorá merala 189,5 kilometra a viedla z Laissac-Severac 'Eglise do Le Puy-en-Velay. Pripísal si premiérové etapové prvenstvo na Tour, v roku 2013 sa z čiastkového úspechu tešil na španielskej Vuelte. Druhý skončil Talian Diego Ulissi (SAE Team Emirates), tretí finišoval domáci Tony Gallopin (Lotto-Soudal.) Pretekári absolvovali kopcovitú etapu, postupne na nich čakali horské prémie prvej, tretej, prvej a štvrtej kategórie, cieľ bol po zjazde. Profil dával príležitosť jednotlivcom či skupinám snažiacim sa o ataky. Do záverečných 60 kilometrov sa z početného 28-členného úniku odpútal Tony Martin (Kaťuša-Alpecin), ktorý nechcel vyčkávať na záverečné stúpanie. Vypracoval si 20-sekundový náskok, v zjazde a na rovine ho zvýšil na viac než minútu. Päťdesiat kilometrov pred cieľom vyhovovala trať presne jeho schopnostiam špecialistu na časovky. Nositeľ žltého dresu Christopher Froome (Sky) mal približne 40 kilometrov pred finišom problémy s bicyklom, od tímového kolegu dostal nový a pokračoval približne deväť minút za Martinom. Zaostával však najmä za skupinou, v ktorej figurovali druhý a tretí muž priebežného poradia Fabio Aru (Astana), resp. Romain Bardet (AG2R La Mondiale). Ani vyše minútový náskok nestačil Martinovi v kopci, kde ho tri kilometre pod vrcholom dostihol a aj predstihol Warren Barguil (Sunweb). Mikel Landa dotiahol Froomea naspäť, no prepadol sa iný ašpirant Nairo Quintana, na ktorého dokonca ani nečakali spolujazdci z Movistaru. Serge Pauwels (Dimension Data) i Mollema prenasledovali Barguila, práve druhý menovaný sa v zjazde dostal na čelo a osamotene vyrazil v ústrety víťazstvu. Súperilo sa aj za nimi. Bardet nasadil, neodpútal sa však od spolufavoritov vrátane Froomea, naďalej strácal jedine Quintana. Tridsaťročný Mollema vyhral poslednú horskú prémiu, držal sa na vedúcej pozícii aj desať kilometrov pred páskou a podarilo sa mu to až do cieľa. "Je to úžasné, som veľmi šťastný. Konečne som vyhral etapu na Tour, uplynulé roky som na tom pracoval. Niekoľkokrát som bol blízko, na túto etapu sme dostali voľnú ruku. Takmer sme sa nechytili úniku, pomohli mi tímoví kolegovia," priznal víťaz etapy. "V stúpaní som sa snažil priblížiť k vedúcej skupine. Potom som si povedal, že to skúsim a nebudem váhať. Asi nikdy som nešiel sám takto dlho," dodal Mollema. Froome si udržal čelné postavenie v celkovej klasifikácii, Quintana vypadol z jej elitnej desiatky. V pondelok je na programe druhý voľný deň, v utorok potom na cyklistov čaká 16. etapa Le Puy-en-Velay - Romans sur Isere (165 km).


Nemecko a Francúzsko budú blokovať kryptomenu Facebooku

Žiadna súkromná entita si nemôže nárokovať menovú kompetenciu, ktorá je vlastná suverénnym štátom, píše sa v stanovisku.

PARÍŽ. Francúzsko a Nemecko sa dohodli na tom, že budú blokovať libru, kryptomenu, ktorú plánuje Facebook. V piatok to uviedlo francúzske ministerstvo financií. Obe vlády v spoločnom stanovisku potvrdili, že "žiadna súkromná entita si nemôže nárokovať menovú kompetenciu, ktorá je vlastná suverénnym štátom". Francúzsky minister financií Bruno Le Maire vo štvrtok (12. 9.) povedal, že Európska únia (EÚ) by nemala povoliť novú kryptomenu Facebooku. Libra by podľa neho predstavovala riziko pre spotrebiteľov, finančnú stabilitu, ale aj suverenitu európskych štáto


Muž sa maltskej europoslankyni vyhrážal upálením, dostal podmienku

Odsúdený Emmanuel Navarro napísal Metsolovej na Facebooku: Si národná zradkyňa. Nezaslúžiš si, aby ťa odsúdili, ale aby si zhorela zaživa, ty hnoj.

VALETTA. Členka Európskeho parlamentu z Malty Roberta Metsolová sa zaprisahala, že vydrží prejavy nenávisti na internete. Vyhlásila to po verdikte súdu, ktorý v piatok udelil podmienečný trest odňatia slobody na šesť mesiacov mužovi za to, že sa europoslankyni vyhrážal upálením zaživa. Odsúdený Emmanuel Navarro (66) napísal vlani v novembri Roberte Metsolovej na Facebooku: "Si národná zradkyňa. Nezaslúžiš si, aby ťa odsúdili, ale aby si zhorela zaživa, ty hnoj." Mužovu reakciu vyvolala Metsolovej kritika zákonnosti na Malte niekoľko týždňov po tom, čo pri bombovom útoku na auto zavraždili maltskú investigatívnu novinárku Daphné Caruanovú Galiziovú. Odkaz na Facebooku začala vyšetrovať polícia a súd v piatok uznal Navarra za vinného z podnecovania nenávisti, ako aj z urážok a vyhrážok voči Metsolovej, informovala tlačová agentúra DPA. Metsolová, členka Európskej ľudovej strany (EPP) a jedna z najobľúbenejších europoslankýň na Malte, zareagovala na verdikt súdu odkazom na sociálnych médiách: "Mám hrubú kožu a dlhujem to mladým ženám, ktoré chcú vstúpiť do politiky - snažím sa im tento krok uľahčiť. Je to moja povinnosť. Politika má byť postavená na myšlienkach, nie na vyhrážkach."


Podmienky programového výberu v druhom pilieri sa upravia

BRATISLAVA.Podmienky na vyplácanie dôchodkov z druhého piliera prostredníctvom programového výberu sa upravia. Po novom sa má znížiť hranica, od ktorej sa ľudia budú môcť rozhodovať o použití svojich nasporených pe�?azí v druhom pilieri. Vyplýva to z novely zákona o starobnom dôchodkovom sporení, ktorú dnes parlament posunul do 2. čítania. Právnu normu pripravilo Ministerstvo práce, sociálnych vecí a rodiny (MPSVR) SR. Rezort je presvedčený, že novela významne prispeje k zatraktívneniu dvojpilierového dôchodkového systému. Zníži sa totiž hranica, od ktorej sa ľudia budú môcť slobodne rozhodovať o použití svojich nasporených pe�?azí. Jedinou podmienkou je, že súčet súm všetkých dôchodkových dávok vyplácaných z prvého piliera, prípadných výsluhových dôchodkov policajtov a vojakov, dôchodku z cudziny a sumy doživotného dôchodku z druhého piliera bude vyšší ako priemerný mesačný starobný dôchodok z prvého piliera, na ktorý vznikol nárok od 1. januára 2004. V súčasnosti ide o sumu 425 eur. Tzv. referenčnú sumu bude zverej�?ovať Sociálna poisťov�?a. Minulý rok malo na programový výber dôchodku nárok 16 % sporiteľov a v prvej polovici tohto roka 8 % sporiteľov, ktorí mali nárok na dôchodok. Ministerstvo práce očakáva, že po zmene zákona by mohlo mať nárok na výber celej sumy alebo aspo�? časti úspor od mája budúceho roka približne polovica sporiteľov.


Johnson hovorí o obrovskom pokroku k dohode s Úniou

Britský premiér zdôraznil svoje odhodlanie vyviesť krajinu z Únie 31. októbra.

LONDÝN. Britský premiér Boris Johnson tvrdí, že dosahuje "obrovské množstvo pokroku" v snahe o dohodu o brexite s Európskou úniou. Povedal to v rozhovore pre nedeľňajšie noviny Mail on Sunday, v ktorom prirovnal Britániu ku komiksovej postave Neuveriteľný Hulk a zdôraznil svoje odhodlanie vyviesť krajinu z EÚ 31. októbra. Informovali o tom agentúry AFP a Reuters. "Vyžiada si to množstvo práce odteraz do 17. októbra," keď sa lídri členských krajín EÚ zídu na poslednom summite pred stanoveným termínom vystúpenia Spojeného kráľovstva z Únie, uviedol Johnson v interview. "Ale ja pôjdem na ten summit a získam dohodu, Som si veľmi istý. A ak nedosiahneme dohodu, potom vystúpime 31. októbra," vyhlásil v rozhovore poskytnutom v sobotu večer. Vyjadrenia britského premiéra prišli pred jeho pondelkovými rozhovormi s predsedom Európskej komisie Jeanom-Claudom Junckerom a hlavným vyjednávačom EÚ pre brexit Michelom Barnierom v Luxemburgu. Johnson podľa Mail on Sunday povedal, že nájde spôsob, ako obísť zákon nedávno schválený parlamentom, ktorý mu nariaďuje požiadať EÚ o odloženie termínu brexitu, ak do 19. októbra nepredloží poslancom novú dohodu s Úniou. "Čím sa Hulk viac rozčúli, tým sa stane silnejším," citovali noviny Johnsona. "Hulk vždy unikol, bez ohľadu na to, ako pevne sa zdal spútaný - a to je aj prípad tejto krajiny. Vystúpime 31. októbra a dokončíme to, verte mi," vyhlásil britský líder. Prieskumy verejnej mienky zverejnené v Británii v sobotu večer ukázali rozporuplný obraz politických vyhliadok Konzervatívnej strany pod vedením Johnsona, ktorý chce dosiahnuť predčasné voľby, aby znova získal väčšinu v parlamente. Prieskum inštitútu Opinium pre noviny Observer ukázal, že podpora konzervatívcov za uplynulý týždeň vzrástla z 35 ba 37 percent, pokým opozičná Labouristická strana zostala na 25 percentách a podpora strany Liberálni demokrati sa znížila zo 17 na 16 percent. Strana brexitu Nigela Faragea si udržala podporu 13 percent. Podľa Ďalšieho prieskumu inštitútu ComRes pre noviny Sunday Express však preferencie konzervatívcov dosahujú len 28 percent, čo pokles o dve percentá a len tesný náskok pred 27 percentami pre labouristov. ComRes tiež uviedol, že len 12 percent z vyše 2000 respondentov sa domnieva, že britskému parlamentu možno dôverovať v tom, že urobí správnu vec pre krajinu.


Nemecký minister chce dôsledky pre tých, kto nechce odmietnutých migrantov

Dodal, že medzi kolegami sa jeho návrhy stretli so silnou podporou.

BRUSEL. Nemecký minister vnútra Thomas de Maiziere požaduje vyvodenie dôsledkov pre krajiny, ktoré nechcú prijať odmietnutých migrantov. Na pondelkovom zasadnutí ministrov vnútra EÚ v Bruseli navrhol skomplikovať príslušníkom politickej alebo ekonomickej elity týchto krajín vstup do Európskej únie. "Ak nejaký štát nie je pripravený vziať späť vlastných občanov, musí počítať s tým, že vízová politika (...) pre vedúcich predstaviteľov tejto krajiny nebude taká veľkorysá ako v minulosti," citovala De Maiziera agentúra DPA. Minister dodal, že medzi ministerskými kolegami sa jeho návrhy stretli so "silnou podporou". Podľa údajov Európskej komisie sa každý rok iba 40 percent odmietnutých migrantov skutočne vráti do rodnej krajiny alebo do štátu, cez ktorý vstúpili na územie EÚ. Jedným z dôvodov je to, že tieto krajiny prijímajú migrantov späť neochotne alebo s omeškaním.


Dôvera spotrebiteľov v EÚ aj eurozóne v júni klesla

BRUSEL. Dôvera spotrebiteľov v eurozóne v júni medzimesačne klesla o 0,7 bodu. Odhad Európskej komisie ukázal pokles z májovej úrovne -6,5 bodu na -7,2 bodu. Ekonómovia pre agentúru Reuters očakávali v júni -6,5 bodu. V celej Európskej únii klesla dôvera spotrebiteľov o 0,7 bodu na -6,9 bodu.


Aktivita v prieskume ložísk ropy a plynu v USA sa zintenzívnila

Minulý týždeň sa počet prieskumných vrtov v krajine zvýšil o osem

HOUSTON. Celkový počet prieskumných vrtov pre ťažbu ropy a zemného plynu v USA v uplynulom týždni vzrástol o osem na 1 021. Informovala o tom houstonská spoločnosť Baker Hughes Inc., ktorá poskytuje služby na ropných poliach. Pred rokom bolo v USA aktívnych 870 vrtov. Na prieskum ložísk ropy bolo v uplynulom týždni v krajine zameraných 825 vrtov a pomocou 195 vrtov sa skúmali ložiská zemného plynu. Jeden vrt bol zmiešaný.V rámci amerických štátov, v ktorých je najväčšia ťažba ropy a plynu, stúpol počet vrtov predovšetkým v Oklahome, a to o šesť. Počet ropných vrtov v USA kulminoval v roku 1981, kedy ich bolo 4 530. Najmenej vrtov v krajine evidovali v máji 2016, a to iba 404.


Bratislava sa takmer stala Wilsonovým mestom

Amerického prezidenta Woodrowa Wilsona v Bratislave pripomína ulica, plaketa aj busta.

BRATISLAVA. Presslawasburg, Pressburg, Posonium, Pozsony, Prešporok či Požoň. To nie sú názvy rozdielnych miest, ale len niektoré z mien, ktorými sa kedysi označovala dnešná Bratislava. A mohlo ich byť o jedno viac. Keď sa po skončení prvej svetovej vojny rodilo Československo, padol návrh pomenovať mesto po americkom prezidentovi Woodrowovi Wilsonovi - Wilsonovo mesto. Nakoniec sa tak nestalo. Amerického politika, ktorý presadzoval autonómiu národov v rakúsko-uhorskom impériu, ale je pokladaný aj za najrasistickejšieho prezidenta v histórii USA, dnes v Bratislave pripomína viacero miest. Do Wilsonovho mesta zasadil svoj gotický horor spisovateľ Michal Hvorecký a inšpiroval sa ním aj pri hľadaní mena pre hudobný festival. Márne snahy Čechov a Slovákov o rovnoprávne postavenie v habsburskej monarchii vyústili po prvej svetovej vojne do rozhodnutia opustiť Rakúsko-Uhorsko. Československo vzniklo 28. októbra 1918. Prispel k tomu aj sám Woodrow Wilson. „Vo svojom slávnom štrnásťbodovom posolstve prednesenom 8. januára 1918 na pôde amerického Kongresu podporil okrem iného aj slobodu a sebaurčenie pre rôzne národy žijúce v rakúsko-uhorskej monarchii,“ povedal americký veľvyslanec na Slovensku Adam Sterling pri príležitosti 100. výročia prejavu v roku 2018. Napriek tomu pri vzniku novej republiky nebolo jasné, ktorému z nástupníckych štátov Rakúsko-Uhorska vtedajší Prešporok s veľkým podielom po maďarsky a nemecky hovoriaceho obyvateľstva pripadne – či Československu, Rakúsku, alebo Maďarsku. Objavili sa snahy nazvať mesto po Wilsonovi a urobiť z neho mesto s podobným štatútom, aký vtedy malo slobodné mesto Gdansk. Samotné mesto a jeho okolie nepatrili ani Nemecku, ani Poľsku a boli nezávislým štátom pod ochranou Spoločenstva národov. Neexistujú žiadne oficiálne dokumenty, ktoré by uvádzali, kto a kedy navrhol nazvať Prešporok Wilsonovým mestom - teda Wilsonovom v slovenčine, Wilsonstadtom v nemčine a Wilson-Városom v maďarčine. „Podľa dostupných informácií to bola iniciatíva krajanov v USA, ktorej sa chytili československí legionári. Zachovalo sa dosť pohľadníc, ktoré legionári z Bratislavy posielali a na ktorých je uvedené Wilsonovo mesto. Malo to byť vyjadrenie vďaky za to, že Wilson mal zásluhu na vzniku česko-slovenského štátu,“ vysvetľuje historik Dušan Kováč. Údajne existujú aj vojenské mapy, na ktorých je Bratislava označená ako Wilsonovo mesto. Napriek tomu sa snahy pomenovať mesto po americkom prezidentovi či urobiť z neho nezávislé slobodné mesto nenaplnili. Mesto bolo 18. januára 1919 vyhlásené za hlavné mesto Slovenska a na základe oficiálneho návrhu ministra s plnou mocou pre správu Slovenska Vavra Šrobára bolo premenované na Bratislavu. V súčasnosti pripomína 28. amerického prezidenta niekoľko miest v Bratislave. V Starom Meste pri Račianskom mýte sa nachádza Wilsonova ulica. Je spojnicou Radlinského a Blumentálskej. Na Pálffyho paláci na Zámockej ulici sa zase nachádza pamätná tabuľa Woodrowa Wilsona. Za jej inštaláciou stála iniciatíva Slovenskej atlantickej komisie v roku 2008. A 18. mája tohto roku v priestoroch ministerstva zahraničných vecí na Hlbokej minister zahraničných vecí Miroslav Lajčák a veľvyslanec Adam Sterling odhalili Wilsonovu bustu v rámci podujatí pripomínajúcich 100. výročie vzniku spoločného štátu Čechov a Slovákov, ako aj 25. výročia samostatnej Slovenskej republiky a slovensko-amerických vzťahov. „Jeho mierové vízie, podpora slobodného obchodu a otvorená diplomacia založená na rovnocennom postoji k všetkým národom bez ohľadu na ich veľkosť prispeli ku vzniku nezávislého a demokratického Československa,“ povedal minister Lajčák vo svojom príhovore. Každý, kto má záujem, si bustu môže prísť pozrieť. Po registrácii na recepcii ministerstva záujemcu zamestnanec odprevadí na nádvorie Palugyayovho paláca, kde je busta inštalovaná, informoval hovorca ministerstva Boris Gandel. Turbulentná éra vzniku Československa neprestáva fascinovať spisovateľa Michala Hvoreckého. „Pre mňa je to niečo ako historický zázrak, že vzniklo Československo, pretože všetko hovorilo skôr proti než za jeho vytvorenie,“ hovorí Hvorecký. Hvoreckého veľmi zaujíma to, ako sa z veľkej, pestrej a multietnickej rakúsko-uhorskej monarchie stali takzvané národné štáty, ktoré však vôbec neboli národné, ale mnohonárodné. „V tých rokoch sa rozhodovalo o tom, čo doteraz chápeme ako svoj domov, ako svoju vlasť, ako svoj priestor na život,“ povedal Hvorecký, podľa ktorého vtedajší Prešporok bol v špecifickej situácii, pretože jeho obyvatelia sa vôbec necítili byť súčasťou Československa a navyše mesto samotné malo strategicky veľmi dôležitú polohu na Dunaji a pri hraniciach. „Pre mňa ako občana, ako človeka pochádzajúceho odtiaľto, ale aj ako autora je veľmi vzrušujúce predstavovať si, aké by to bolo, keby sa vývoj ubral trocha iným smerom,“ povedal Hvorecký. S týmto nápadom sa pohráva v novele Wilsonov, v ktorej detektív FBI Aaron Food prichádza v roku 1923 do Wilsonovho mesta vyšetriť sériu mysterióznych vrážd. Mesto sa tak v jeho fikcii už štyri roky volá po americkom prezidentovi. Novela inšpirovala filmárov, ktorí trošku pozmenili príbeh a v roku 2015 ho preniesli na strieborné plátno. Vo filme starosta Dangl v roku 1919 sníva o tom, že jeho mesto bude pripojené k Spojeným štátom americkým a premenované na Wilsonov. Slávnostné podpísanie dokumentov sa má uskutočniť v miestnej opere za prítomnosti jeho priateľa, samotného prezidenta Woodrowa Wilsona, už o jeden týždeň. Jediným problémom je, ako zapasovať ďalšiu hviezdičku na americkú vlajku. Potom však začne v meste vystrájať tajomný vrah. Keďže miestny policajný zbor je v koncoch, sám prezident USA Woodrow Wilson posiela do mesta skúseného dôstojníka FBI Aarona Fooda. Pôvod mena hudobného festivalu Wilsonic, ktorý Hvorecký založil spolu so svojím priateľom a DJ-om Tiborom Holodom, takisto treba hľadať vo Wilsonove. „Práve keď som písal poviedku Wilsonov, uvedomil som si, že téma Wilsonovho mesta je pre mnohých veľmi kontroverzná,“ povedal Hvorecký. Chcel však toto slovo a túto tému priniesť späť medzi ľudí. „Spojili sme Wilsonov a sonic a dostali sme Wilsonic.“


Venezuelčania sa vzdávajú aj detí, môže ich zachrániť kryptomena

Venezuelčanom pre infláciu nestačia na bankovky peňaženky. Niektorí veria, že krajine pomôžu bitcoiny.

CARACAS, BRATISLAVA. Venezuelčanka Zulay Pulgarová má sedem detí a všetci žijú z dôchodku jej otca. Ten je vo výške šesť dolárov mesačne – potraviny v krízou zdecimovanej krajine však stoja často viac ako v Európe. Pulgarová sa preto rozhodla svoju šesťročnú dcéru odovzdať svojej susede, aby sa o ňu postarala. „S manželom a deťmi ju učíme, ako sa správať, ako študovať, ako sa obliekať aj rozprávať... teraz ma volá mama a môjho manžela otec,“ hovorí pre agentúru Reuters Pulgarovej suseda Nancy Garcia, ktorá pracuje v obchode a sama má päť detí. Na hladovanie dievčatka sa však nemohla pozerať. Pre krízu vo Venezuele sú niektoré chudobné rodiny nútené odovzdať svoje deti majetnejším príbuzným, ale aj do sirotincov a charít. Politickú a ekonomickú krízu vo Venezuele v posledných dňoch zvýraznilo zrušenie najvyššej, sto bolívarovej bankovky. Nahradiť ju chcú väčšou bankovkou. Problémom je, že takmer polovica bankoviek, ktoré v krajine bežní ľudia vlastnia, sú práve stovky. „Keďže inflácia je taká silná, prvé štyri bankovky – 2, 5, 10 a 20 – sú úplne zbytočné. Akákoľvek je príliš malá na také množstvo peňazí,“ hovorí pre denník Guardian 25-ročný Gabriel z Caracasu. Sto bolívarov má totiž pre hyperinfláciu hodnotu ledva dvoch centov. Ľudia sa teraz snažia vložiť staré bankovky do bánk, aby čoskoro dostali bankovky nové – no bankomaty stále vydávajú tie staré. Malá časť ľudí v krajine verí, že problémy s prázdnymi obchodmi a chýbajúcimi výplatami môže vyriešiť bitcoin. Virtuálnu menu nemôže kontrolovať centrálna banka ani vláda a technicky zdatní ľudia ju môžu na čiernom trhu vymieňať za doláre za päťnásobne lepší kurz ako oficiálnu menu. Jedným z nich je podľa magazínu Reason aj Alberto, ktorý sa začal zaoberať takzvaným ťažením bitcoinov. Výmenou za stále bežiace výpočty na jeho domácom počítači je schopný získať denne bitcoiny v hodnote 1200 dolárov. Ťaženie bitcoinov však vyžaduje množstvo počítačovej procesnej pamäte a tým pádom spotrebuje obrovské množstvo elektrickej energie. Vo Venezuele je však elektrina takmer zadarmo – čo z nej robí ideálnu destináciu na túto činnosť. Alberto aj jeho partner tak za získané peniaze nakupujú darčekové poukážky aj tovar na Amazone či vo Walmarte, ktorý si potom kuriérskou poštou nechávajú poslať z USA do Venezuely. Ide aj o základné potraviny, kozmetika či lieky – teda všetko, čoho je v krajine v súčasnosti nedostatok. „Bitcoin nie je mainstreamový vo Venezuele ani vo svete, no záujem o technológiu rastie. Čoraz viac ľudí z rôznych odvetí sa pridáva,“ hovorí pre denník Guardian šéf výmennej platformy cryptobuyer.io Jorge Farias. Využívanie kryptomeny v krajine naozaj narastá – kým v roku 2014 ju využívalo len 450 ľudí, dnes ich počet prekračuje 85-tisíc. Vymeniť bitcoin za bolívar nie je ťažké – oficiálnej mene mnoho ľudí neverí a namiesto nej radšej prijmú tú virtuálnu. Napriek tomu, že ľudia pracujúci s bitcoinami (často mladí ľudia z IT biznisu, ktorí prišli o prácu), majú komfortnejší život ako ich spoluobčania, čelia aj hrozbe. Venezuelská tajná polícia ich podľa serveru Cryptocoinsnews.com prenasleduje. Zatkli napríklad muža, ktorý odoberal priveľa elektriny práve na ťaženie bitcoinov a ktorý dovážal z Číny počítače. Aj v štátnej televízii sa o bitcoinoch hovorí ako o nástroji kriminálnikov. Mnohých obviňujú práve zo zneužívania elektrickej energie. „Vláda spravila z celej populácie rukojemníkov, keď ich primkla k mene, ktorá sa potápa,“ hovorí pre magazín Reason americký IT technik a odborník na bitcoiny Andreas Antonopoulos. „Bitcoin týchto rukojemníkov vyslobodzuje."


AKTUALIZOVANÉPorazený kandidát ekvádorských prezidentských volieb chce napadnúť výsledky

Konvzervatívny kandidát výsledky spochybnil a bude požadovať prepočítanie hlasov.

QUITO. Víťazom nedeľňajšieho druhého kola prezidentských volieb v Ekvádore sa stal ľavicový kandidát vládnucej strany PAIS Lenín Moreno, ktorý tesne porazil konzervatívca Guillerma Lassa. Vyplýva to z predbežných oficiálnych výsledkov poskytnutých volebnými úradmi. Moreno získal 51 percent hlasov, zatiaľ čo Lasso 49 percent, pričom spočítaných je 94 percent odovzdaných hlasov. Volebná komisia víťaza volieb oficiálne zatiaľ nevyhlásila. Guillermo Lasso spochybnil výsledok volieb vo všetkých 24 provinciách krajiny a vyhlásil, že je pripravený napadnúť ho. V príhovore k svojim priaznivcom vo svojom rodisku - meste Guayaquil - Lasso v noci nadnes vyhlásil, že podľa tzv. exit pollov mal pred svojím ľavicovým protikandidátom náskok o šesť percentuálnych bodov. Upozornil tiež, že po prvom kole trvalo sčítanie hlasov odovzdaných vo voľbách tri dni, kým v druhom kole boli výsledky ohlásené omnoho rýchlejšie. Odvolával sa pritom na priebeh prvého kola prezidentských volieb vo februári, keď konečné výsledky prišli až po niekoľkých dňoch a jeho stúpenci obkľúčili budovu ústrednej volebnej komisie so snahou zabrániť pokusom o zmanipulovanie výsledkov. "Zahrávajú sa s vôľou ľudu," uviedol pre miestne médiá Lasso. Svojich priaznivcov Lasso vyzval, aby protestovali proti zverejneným výsledkom pokojne, ale rozhodne. Vyhlásil, že tábor súpera "zašiel za hranicu, za ktorou už ide o zneužívanie vôle ľudí" a dosadenie "nelegitímnej" vlády. Zatiaľ jediným dôkazom o možnom volebnom podvode, ktorým argumentuje Lassov tábor, sú výsledky v jednej z provinčných komisií, kde konzervatívec vyhral nad socialistom Lenínom Morenom. Avšak Moreno, bývalý ekvádorský viceprezident pripútaný na invalidný vozík, medzitým spravil prvé víťazné gestá. "Odteraz pracujme všetci pre našu vlasť!" vyhlásil Moreno v hlavnom meste Quito. Moreno počas predvolebnej kampane prisľúbil posilnenie sociálnej starostlivosti. V krajine bolo otvorených 43 600 volebných miestností. Hlasovať sa dalo aj v zahraničí, pričom voliči mali k dispozícii 900 volebných miestností. O bezpečnosť volieb sa stará 48-tisíc vojakov a 33-tisíc policajtov. Právo voliť má v Ekvádore 12,8 milióna ľudí. Účasť vo voľbách je povinná pre všetky osoby vo veku od 18 do 65 rokov. Za nehlasovanie je pokuta vo výške v prepočte 37,5 dolára.


O úspechu Škody Kodiaq rozhodne cena

Podľa hrubého odhadu bude Kodiaq cenou kopírovať Superb.

Škoda stavila v prípade modelu Kodiaq na veľkolepú premiéru. Viac než 700 hostí, vrátane novinárov a mnohých známych osobností, sa zúčastnilo pôsobivého večera v Berlíne. Pozvanie prijal Karel Gott, slovenskí športovci Veronika Velez-Zuzulová, Peter Velits a herečka Vica Kerekes. Už samotná pompéznosť ukazuje, že ide o mimoriadne dôležitý model pre českú automobilku. Nové SUV by sa mohlo stať vlajkovou loďou značky. Podobne veľkolepú “show“ Škoda naposledy predviedla pri predstavení súčasnej generácie modelu Superb. Kodiaq má podľa nás predpoklady na to, aby sa stal predajným hitom. Česká automobilka stavila na istotu. Postavila typ auta, o ktorý je záujem. Mohutne pôsobiace vozidlo, navyše SUV patriace medzi tie luxusné modely značky, sú dnes vo všeobecnosti “horúcim“ tovarom. Jazdné vlastnosti v teréne sú u väčšiny záujemcov málo podstatné a vedia to aj v Škode. Aj keď na oficiálnom predstavení v Berlíne automobilka v tomto smere mierne upravila svoju komunikáciu smerom k novinárom a verejnosti, Kodiaq do terénu prioritne nepatrí. Už pri júlovom odhalení auta pred skupinou novinárov nám totiž predstavitelia značky hovorili o luxuse a minimálnom využití auta v teréne. Problémom bude podľa nás dlhý rázvor, ktorý bude auto na nespevnených cestách výraznejšie limitovať. O to skôr môžeme očakávať komfort na cestách a k tomu dostatok vnútorného priestoru. Poslednou neznámou v rovnici ostáva cena. Tá bude mať zásadný vplyv na úspešnosť modelu. Oficiálne ich automobilka ohlási až na prelome novembra a decembra. Teraz sa musíme uspokojiť iba so strohou informáciou. Ceny Kodiaqu budú veľmi približne kopírovať ceny modelu Superb. motor výkon (kW) krútiaci moment (Nm) prevodovka pohon 1,4 TSI 92 200 manuál predná náprava 1,4 TSI 110 250 manuál/DSG predná náprava/4x4 2,0 TSI 132 320 DSG 4x4 2,0 TDI 110 340 manuál/DSG predná náprava/4x4 2,0TDI 140 400 DSG 4x4 Aspoň pre hrubý odhad pripomíname ceny Superbu. Verzia s motorom 1,4 TSI (92 kW) v základnej výbave začína na úrovni 22 240 eur. Top verzia vo výbave L&K s motorom 2,0 TSI (140 kW), DSG prevodovkou a pohonom všetkých kolies stojí 41 290 eur. Kombi je ešte o 1200 eur drahšie.


Orbán po schôdzke s Merkelovou: Brusel by mal zaplatiť za ochranu hraníc

Merkelová považuje vzťahy s Maďarskom za dobré.

BUDAPEŠŤ. Maďarsko chráni hranice Európskej únie (EÚ), preto chce dosiahnuť, aby aspoň polovicu doterajších výdavkov na ochranu uhradila Európska únia (EÚ), povedal v pondelok v západomaďarskom Šoprone predseda maďarskej vlády Viktor Orbán po rokovaní s nemeckou kancelárkou Angelou Merkelovou. "Pred 30 rokmi sme zbúrali hranice v záujme slobody a bezpečia. Teraz chránime hranice aj naďalej v záujme slobody a bezpečia," zdôraznil Orbán po schôdzke pri príležitosti 30. výročia tzv. paneurópskeho pikniku - pootvorenia železnej opony na rakúsko-maďarských hraniciach medzi východom a západom Európy. Merkelová v reakcii na novinársku otázku podľa spravodajského servera Origo.hu podčiarkla nutnosť zastavenia činnosti prevádzačov. Ocenila politické prehodnotenie predchádzajúcej migračnej politiky. "Európska komisia (EK) môže pomôcť v tejto oblasti v nachádzaní riešení. Mimoriadne dôležité je zabezpečenie ochrany hraníc, iba tak možno ochrániť schengenský priestor," povedala šéfka nemeckej vlády. O dvojstranných nemecko-maďarských vzťahoch kancelárka poznamenala, že sú dobré. "Silu vieme aj navonok prezentovať iba vtedy, ak dokážeme predložiť riešenia," dodala s tým, že s Orbánom rokovali v prvom rade o budúcnosti. "Potrebujeme takú politiku, ktorá zjednotí krajiny Únie," poznamenala kancelárka. Podľa Orbána záujmom Maďarska je aj naďalej rozširovanie EÚ, pričom podporuje najmä pripojenie Srbska. Rozširovanie je dôležité aj podľa Merkelovej. Jednotná Európa môže vzniknúť iba vstupom krajín západného Balkánu, konštatovala. Kancelárka pochválila Budapešť za využitie kohéznych zdrojov EÚ, čo podľa jej vyjadrenia vidno na rozvoji krajiny. Z možností rozvoja vzájomnej spolupráce vyzdvihla oblasť výskumu a vývoja. Orbán podotkol, že ekonomiky krajín strednej Európy v porovnaní s priemerom západných krajín EÚ rastú rýchlejšie. Z hľadiska európskej jednoty budú v budúcnosti zohrávať významnú úlohu vzťahy Nemecka so stredoeurópskymi krajinami, povedal predseda maďarskej vlády.


Premiér Islandu odstúpil, voľby by mali byť v novembri

Trojstranná stredopravá vládna koalícia na Islande vydržala len osem mesiacov.

REYKJAVÍK. Islandský prezident Gudni Thorlacius Jóhannesson prijal v sobotu demisiu premiéra Bjarniho Benediktssona. Ten uviedol, že najpravdepodobnejším termínom predčasných volieb je 4. november, informuje agentúra AP. Trojstranná stredopravá vládna koalícia na Islande na čele s Bjarnim Benediktssonom sa rozpadla v piatok len osem mesiacov po tom, ako sa v krajine ujala moci. Opustila ju totiž centristická strana Žiarivá budúcnosť, ktorá tento krok zdôvodnila "vážnym porušením dôvery", a to v súvislosti s pokusom premiérovho otca pomôcť očistiť meno istého muža usvedčeného zo zneužívania detí. Prezident sa v sobotu stretol s doterajším predsedom vlády a neskôr v priebehu dňa mal na programe schôdzky s lídrami ďalších politických strán. Žiarivá budúcnosť, konzervatívna Strana nezávislosti, ktorej predsedá Bjarni Benediktsson, a liberálna strana Obnova mali spoločne v islandskom parlamente najtesnejšiu možnú väčšinu - 32 zo 63 kresiel. Ich koalícia vzišla z predčasných volieb, ktoré sa konali vlani 29. októbra po tom, ako dovtedajší premiér Sigmundur Davíd Gunnlaugsson rezignoval v dôsledku zverejnenia tzv. panamských dokumentov.


Bol to jej prvý tohtoročný zápas. Lisická pri svojom návrate uspela

Nemeckej tenistke pomohol skreč súperky.

SANTA PONSA. Nemecká tenistka Sabine Lisická uspela pri svojom oneskorenom singlovom vstupe do sezóny 2017. Sabine Lisická (Nem.) - Kiki Bertensová (Hol.-5)  6:2, 3:6 - skreč Bertensovej /84 minút/ Finalistka Wimbledonu 2013 mala proti Kiki Bertensovej nasadenej ako piatej skóre 6:2, 3:6, keď Holanďanka po 84 minútach odstúpila z utorňajšieho stretnutia prvého kola dvojhry na turnaji WTA International Mallorca Open na tráve v španielskej Santa Ponse na Malorke. Dvadsaťsedemročná niekdajšia dvanásta žena singlového renkingu Lisická hrá na tomto podujatí na základe voľnej karty a v osemfinálovom druhom kole bude čeliť Američanke Shelby Rogersovej. Do tohto dňa naposledy bola vo dvojhre v akcii vlani v novembri, následne absentovala pre problémy s ramenom. Už v pondelok na Malorke neuspela Lisická v 1. kole štvorhry po boku Kanaďanky Eugenie Bouchardovej. Jana Čepelová (SR) - Pauline Parmentierová (Fr.)  6:2, 6:0 Anastasia Pavľučenkovová (Rus.-1) - Sara Sorribesová-Tormová (Šp.)  4:6, 7:5, 6:4 Caroline Garciová (Fr.-3) - Jelena Jankovičová (Srb.)  6:4, 6:4 Catherine Bellisová (USA) - Carla Suárezová-Navarrová (Šp.-4)  6:3, 7:5 Roberta Vinciová (Tal.-6) - Sara Erraniová (Tal.)  6:2, 6:1 Ana Konjuhová (Chor.-7) - Ons Jabeurová (Tun.)  7:6 (1), 4:6, 6:3 Mona Barthelová (Nem.) - Anna Kalinská (Rus.)  7:6 (6), 6:4 Kirsten Flipkensová (Belg.) - Mandy Minellová (Lux.)  3:6, 6:3, 6:2 Julia Görgesová (Nem.) - Lara Arruabarrenová-Vecinová (Šp.)  6:1, 6:2 Varvara Lepčenková (USA) - Verónica Cepedeová-Roygová (Parag.)  3:6, 6:3, 7:6 (4) Shelby Rogersová (USA) - Beatriz Haddadová-Maiová (Braz.)  7:6 (4), 6:3 Francesca Schiavoneová (Tal.) - Eugenie Bouchardová (Kan.)  6:7 (5), 6:4, 6:3 Risa Ozakiová (Jap.) - Viktoria Azarenková (Biel.)  3:6, 6:4, 5:4 - prerušené pre tmu, dohrajú v stredu (podávať pôjde Ozakiová)


Južná Kórea vyradila Japonsko zo zoznamu dôveryhodných obchodných partnerov

SOUL. Južná Kórea v stredu vyradila Japonsko zo zoznamu dôveryhodných obchodných partnerov. To ešte zhorší vzťahy oboch krajín, ktoré vážne poškodil spor o kompenzácie za nútené práce počas okupácie Kórejského polostrova Japonskom v minulom storočí. Ministerstvo obchodu v Soule odstránilo Japonsko zo zoznamu dôveryhodných partnerov, uviedla kórejská agentúra Yonhap. Miestne firmy, ktoré dodávajú "strategické produkty" do Japonska, budú odteraz potrebovať viac dokumentácie ako v minulosti, čím sa proces schvaľovania exportu predĺži. Japonská vláda podnikla už v lete sériu krokov proti Južnej Kórei. Odstránila ju z tzv. "bieleho zoznamu" krajín s preferenčným obchodným štatútom. Tokio najprv začiatkom júla zaviedlo kontroly na vývoz materiálov používaných pri výrobe čipov a smartfónov do Južnej Kórey. Neskôr sa rozhodlo rozšíriť kontrolu vývozu na všetky citlivé materiály s platnosťou od 28. augusta. Vzťahy medzi oboma krajinami sú už desaťročia napäté v dôsledku koloniálnej nadvlády Japoncov na Kórejskom polostrove v rokoch 1910 - 1945. Toto napätie sa ešte zvýšilo po niekoľkých rozhodnutiach juhokórejských súdov, ktoré nariadili japonským firmám odškodniť obete. Podľa Japonska bola táto otázka vyriešená v rámci dohody o normalizácii vzťahov z roku 1965.


Gašpar má podozrenie, že chce niekto manipulovať vyšetrovanie Kuciakovej vraždy

Gašpar sa nechcel vyjadriť k označeniu za zadávateľa príkazu na lustrovanie Kuciaka.

BRATISLAVA. Bývalý policajný prezident Tibor Gašpar pre TV JOJ v telefonickom rozhovore povedal, prečo podáva trestné oznámenie a na koho. Má podozrenie, že sa niekto môže snažiť manipulovať vyšetrovanie vraždy Jána Kuciaka a jeho snúbenice. Gašpar v stredu avizoval, že podá viacero trestných oznámení. Vo štvrtok to však pre rozhodnutie odísť z funkcie poradcu ministerky vnútra nestihol. Podáva preto trestné oznámenie poštou. Informuje o tom portál televízie JOJ Noviny.sk. Pre TV JOJ Gašpar uviedol, čoho sa bude trestné oznámenie týkať. "Podávam trestné oznámenie, ktoré som zakvalifikoval ja osobne ako oznamovateľ, za podozrenie zo zneužívania právomoci verejného činiteľa, prípadne za podozrenie zo spáchania trestného činu marenia spravodlivosti a iné," uviedol s tým, že bude už na tom, kto jeho oznámenie bude vybavovať, aby si to právne posúdil. Za podozrenie považuje to, ako sa získavajú a poskytujú informácie z vyšetrovacieho tímu. "Myslím si, že je tam viacero rozporov s trestným poriadkom a spôsobuje to z môjho pohľadu škody na samotnom vyšetrovaní, ale aj konkrétnym osobám. Takže smerujem to trestné oznámenie voči osobám, ktoré tak konajú," uviedol, pričom hovoril o prípade vraždy novinára Jána Kuciaka a jeho snúbenice Martiny Kušnírovej. "Myslím si, že niekto akoby chcel mariť to vyšetrovanie, alebo dokonca ho až manipulovať," dodal pre TV JOJ. Gašpar sa nechcel vyjadriť k tomu, prečo ho údajne jeden z policajtov označil za zadávateľa príkazu na lustrovanie zavraždeného Kuciaka. "Zatiaľ ma nekontaktovali orgány činné v trestnom konaní. Keď budem vedieť viac, tak sa k tomu potom aj vyjadrím," ukončil rozhovor.


Malý podnikateľ strávi nad byrokraciou 140 hodín ročne

Priemerný zabehnutý podnikateľ so štyrmi zamestnancami strávi ročne takmer celý pracovný mesiac papierovaním.

BRATISLAVA. Približne 140 hodín ročne - toľko strávi nad byrokraciou malý podnikateľ na Slovensku v roku 2016. Inštitút ekonomických a spoločenských analýz (INESS) dnes po prvý raz zverejnil Byrokratický index, ktorý kvantifikuje byrokratickú záťaž podnikateľov. Veľa sa totiž podľa riaditeľa INESS Richarda Ďuranu na Slovensku hovorí o tom, akým je byrokracia problémom pre podnikateľov, ale nikto ju doteraz neuchopil do čísiel. "My sme sa o to pokúsili v projekte Byrokratický index," opísal Ďurana na dnešnej tlačovej konferencii v Bratislave. Priemerný zabehnutý malý podnikateľ vo výrobe so štyrmi zamestnancami musí teda ročne stráviť "papierovaním" 140 hodín a vykonať 75 administratívnych úkonov, čo ho stojí 1471,5 eura. To podľa Martina Vlachynského z INESS predstavuje 17,5 pracovného dňa. "To je takmer celý pracovný mesiac, ktorý musí podnikateľ venovať tomu, aby splnil všetky zákonné náležitosti," vyčíslil Vlachynský. Inštitút tento index určil na príklade modelovej firmy, ktorá sa zaoberá kovoobrábačstvom a zámočníctvom. Jej ročný obrat je 300.000 eur, má zisk a je platcom dane z pridanej hodnoty (DPH). Obchoduje len v rámci EÚ, produkuje rôzne odpady, má jednu dodávku a sídli vo vlastnej budove. V rámci vyčíslenia Byrokratického indexu bral INESS do úvahy napríklad administratívu daní, povinnosti voči zamestnancom, tiež ochranu zdravia pri práci, požiarnu ochranu či odpadové hospodárstvo. Samotné účtovníctvo sa v rámci indexu nezohľadňovalo, keďže to INESS vníma ako súčasť podnikania. Index zostavil INESS prvýkrát a chcel by v jeho vyčíslení pokračovať aj v nasledujúcich rokoch, aby mohol porovnať jeho zmenu, a tým posúdiť snahu vlády o zlepšovanie podnikateľského prostredia. Zároveň inštitút chce, aby sa tento index trochu zmedzinárodnil. Keďže je INESS zapojený do siete niekoľkých desiatok európskych asociácií think thankov, šíri medzi nimi túto myšlienku, aby bolo možné index porovnávať aj medzi jednotlivými štátmi. Súčasne sa INESS spolu so zahraničnými partnermi rozhodol zatiaľ neoficiálne vyhlásiť 29. september za Medzinárodný deň byrokracie. Je to totiž deň narodenín autora knihy Byrokracia, ekonóma Ludwiga von Misesa. "Vtedy by si všetci mali spomenúť na to, koľko času strávili nad vypĺňaním papierov a či sa s tým nedá niečo robiť," konštatoval Vlachynský.


Na Slovensku klesla nezamestnanosť, je najnižšie od vzniku štátu

V marci klesla najvýraznejšie nezamestnanosť v Prešovskom kraji.

BRATISLAVA. Miera evidovanej nezamestnanosti na Slovensku dosiahla v marci tohto roka úroveň 5,03 percenta. Medzimesačne klesla o 0,13 percentuálneho bodu (p. b.), medziročne sa znížila o 0,52 p. b. Vyplýva to z najnovšie zverejnených údajov Ústredím práce, sociálnych vecí a rodiny (ÚPSVR). Miera nezamestnanosti tak v marci klesla na najnižšiu úroveň od vzniku štátu v roku 1993. Stav disponibilných uchádzačov o zamestnanie dosiahol ku koncu tretieho mesiaca tohto roka 137 962 osôb. "Medzimesačne stav klesol o 3470 osôb, medziročne sa znížil o 15 892, čo je o 10,33 percenta osôb menej," vyčíslil v utorok generálny riaditeľ ÚPSVR Marián Valentovič. Miera evidovanej nezamestnanosti vypočítaná z celkového počtu uchádzačov o zamestnanie dosiahla v marci tohto roka 6,19 percenta. "Medzimesačne klesla o 0,16 p. b., medziročne sa znížila o 0,58 p. b.," spresnil Valentovič. Stav celkového počtu uchádzačov o zamestnanie dosiahol v treťom mesiaci tohto roka 169 779 osôb. Medzimesačne klesol o 4249 osôb. "Medziročne sa stav znížil o 17 980 osôb, čo je o 9,58 percenta menej," doplnil šéf ÚPSVR. V marci 2019 bol medzimesačný pokles miery evidovanej nezamestnanosti zaznamenaný vo všetkých krajoch, najvýraznejší bol v Prešovskom kraji. Ku koncu marca bolo na úradoch práce voľných 88 093 pracovných miest. Medzimesačne počet voľných miest vzrástol o 1961 miest. Najviac pracovných miest bolo v Bratislavskom kraji, najmenej ich bolo v Banskobystrickom kraji. Zamestnávatelia, ktorí od tohto roku musia hlásiť úradom voľné miesta, hľadajú pracovníkov najmä na rôzne robotnícke pozície. Minister práce Ján Richter (Smer) skonštatoval, že "v marci sa vývoj nezamestnanosti vrátil k pozitívnym číslam". Zároveň očakáva, že už v budúcom mesiaci by mohla nezamestnanosť klesnúť pod päť percent. Za jedno z najúčinnejších opatrení považuje prijatie súbehu hmotnej núdze a mzdy. "Istý ekonomický vrchol nastal v minulom roku, trh práce pokračuje v pozitívnych číslach," povedal minister Richter. Dodal, že v marci firmy najímali zamestnancov aj na sezónne práce. Všetky najmenej rozvinuté okresy pritom zaznamenali pokles evidovanej nezamestnanosti. Miera nezamestnanosti podľa ústredia práce klesla pod štyri percentá už v 36 okresoch na Slovensku. Napriek zlepšeniu situácie na slovenskom trhu práce je nezamestnanosť na Slovensku dlhodobo vyššia ako v Českej republike, kde miera nezamestnanosti v marci klesla na tri percentá z februárových 3,2 percenta.


Trump chce odvolať ministra obchodu Wilbura Rossa

Formulár na sčítanie ľudu v roku 2020 nemá obsahovať otázku o národnosti.

WASHINGTON. Prezident USA Donald Trump uvažuje o odvolaní ministra obchodu Wilbura Rossa. Dôvodom majú byť skutočnosť, že formulár na sčítanie ľudu v roku 2020 nebude obsahovať otázku o národnosti, informovala v pondelok spravodajská televízia NBC News s odvolaním sa na informované zdroje. Prezident sa podľa nej pýtal na možných nástupcov 81-ročného Rossa "mimo Bieleho domu". Po týždňoch sporov o novom sčítaní, ktoré sa koná každých desať rokov a organizuje ho ministerstvo obchodu, musel Trump minulý týždeň ustúpiť a sprievodný dotazník nebude obsahovať otázku o národnosti. Najvyšší súd USA predtým rozhodol, že vláda nemôže pridať túto otázku do formulára, pretože svoj zámer dostatočne nezdôvodnila. Sčítanie ľudu je základom na rozdelenie federálnych finančných prostriedkov vo výške 675 miliárd dolárov (necelých 598 miliárd eur) a podobu volebných obvodov, pripomenula agentúra AFP. Trump už predtým obmedzil právomoci ministra obchodu. Ross určitý čas viedol obchodné rokovania s Čínou, no túto agendu po ňom prevzali splnomocnenec pre obchod Robert Lighthizer a minister financií Steven Mnuchin. Trumpovu administratívu poznačila od začiatku jej funkčného obdobia vysoká fluktuácia. V súčasnosti majú dočasné vedenie štyri ministerstvá. Americkí senátori v utorok vypočujú nominanta na nového ministra obrany Marka Espera. Len v piatok v súvislosti s obnoveným vyšetrovaním údajného zneužívania maloletých dievčat finančníkom Jeffreym Epsteinom odstúpil minister práce Alex Acosta. Ten ešte v roku 2008 ako prokurátor na Floride uzavrel s Epsteinom tajnú dohodu o vine a treste. Finančník sa vtedy priznal, že pre svojich klientov zabezpečoval neplnoleté prostitútky, za čo strávil 13 mesiacov vo floridskom väzení.


Na Slovensku pribudlo ďalšie dátové centrum, spustil ho zbrojársky holding

Centrum s virtualizačnou technikou spúšťa dcéra slovenského MSM Group.

BRATISLAVA. Na Slovensku pribudlo ďalšie moderné dátové centrum s virtualizačnou technikou. Spustila ho IT firma Virte, ktorá je dcérskou spoločnosťou slovenského zbrojárskeho holdingu MSM Group. Informoval o tom jeho mediálny zástupca Ivan Rudolf. "Virtualizačná technika nám umožnila konsolidáciu množstva serverov do výkonnejšieho, efektívnejšieho a jednoduchšie manažovateľného systému," priblížil riaditeľ informačnej bezpečnosti Virte Albert Vajányi. Virtuálne úložné priestory tiež podľa neho umožnia zákazníkom poskytovať zabezpečený úložný priestor bez špecifickej úpravy infraštruktúry dátového centra. Vajányi tiež vyzdvihol, že na jednom fyzickom stroji môže fungovať viacero virtuálnych serverov. "To znamená nižšiu spotrebu elektriny, menej miesta, menej tepla a tým aj menej energetických nárokov na chladenie," konštatoval.


Prípad falšovania eurobankoviek je znovu na Špecializovanom trestnom súde

Hlavným organizátorom trestnej činnosti zameranej na výrobu falzifikátov bol Talian.

BRATISLAVA. Prípad pokusu o falšovanie eurobankoviek, v ktorom čelia obžalobe dvaja Taliani, je späť na Špecializovanom trestnom súde. Na stredajšom pojednávaní v Pezinku by súd mal vypočuť svedka, oboznamovať by sa mali aj s listinnými dôkazmi. Najvyšší súd SR vo februári na neverejnom zasadnutí totiž zrušil rozsudok Špecializovaného trestného súdu zo septembra minulého roku, ktorým Talianov uznali za vinných. Súd prvého stupňa má podľa najvyššieho súdu prípad v potrebnom rozsahu znovu prejednať a rozhodnúť. Na nepodmienečné tresty odňatia slobody vo výmere tridsať mesiacov a na vyhostenie z republiky v tomto prípade odsúdil senát Špecializovaného trestného súdu v Banskej Bystrici vlani v septembri 52-ročného Sergia G. a 69-ročného Salvatora G. Za vinných ich uznali zo zločinu falšovania peňazí v štádiu pokusu. Spod obžaloby za obmedzenie osobnej slobody senát cudzincov oslobodil. Podľa obžaloby Taliani v spolupráci s ďalšími osobami chceli na Slovensku a v Čechách vyrobiť falzifikáty 20 a 500 eurových bankoviek v hodnote viac ako 80 miliónov eur. Hlavným organizátorom trestnej činnosti zameranej na výrobu falzifikátov bol taliansky občan Lorenzo M. Cez neho a ďalšieho muža Henryho S. sa obžalovaní dostali k niektorým aktivitám smerujúcim k výrobe falzifikátov a mali sa podieľať na transporte vyrobených peňazí. Avšak v istej tlačiarni v Českej republike sa vyrobili iba tri vzorky 20-eurovej bankovky, ale iba jedna bola potlačená obojstranne. Obžalovaní Sergio G. a Salvatore G. nepopierali svoj podiel na celej akcii. Podľa súdu pred zadržaním Talianov 31. októbra 2014 na benzínovom čerpadle pri Sekuliach bola akcia v réžii slovenskej polície. Obžalovaných usvedčoval Lorenzo M. a Henry S., voči ktorým po priznaní prokuratúra podmienečne trestné stíhanie zastavila. Obžalovaný Sergio G. prezentoval názor, že Lorenzo si beztrestnosť vykúpil sumou 280-tisíc eur.Obaja obžalovaní majú bohatú kriminálnu minulosť, ale popreli svoju príslušnosť k niektorej zo skupín talianskej mafie. Pretože sa nepreukázalo, že Taliani uniesli jedného z tlačiarov a snažili sa tak pritlačiť na jeho kolegov, aby zabezpečili výrobu bankoviek, senát Špecializovaného trestného súdu ich spod obžaloby za obmedzenie osobnej slobody oslobodil.


Vladivostok v jedinom stredajšom stretnutí zdolal Kchun-lun, diváci videli päť gólov

MOSKVA. Hokejisti Admiralu Vladivostok zvíťazili v jedinom stredajšom zápase KHL nad Červenou hviezdou Kchun-lun 3:2. Vladivostok - Červená hviezda Kchun-lun 3:2 (1:0, 0:2, 2:0) Góly: 8. Ugoľnikov, 47. Petrov, 59. Konnov - 34. Savinainen, 39. Fontaine


Fidesz vyzval na odpor proti kvótam EÚ

Poľsko podporilo Orbána, systém označila za chybný a prehlboval obavy o bezpečnosť.

BUDAPEŠŤ. Strana Fidesz maďarského premiéra Viktora Orbána vyzvala vo štvrtok vládu, aby sa vo veci migračných kvót Európskej únie vzoprela tlaku, "právne alebo inak maskovaného". Vyhlásenie Fideszu bolo reakciou na štvrtkové právne stanovisko generálnej advokátky Súdneho dvora Európskej únie Eleanor Sharpstonovej, podľa ktorej Maďarsko, Česko a Poľsko porušili právo EÚ, keď sa v roku 2015 odmietli zapojiť do únijného systému prerozdeľovania migrantov. Informovala o tom tlačová agentúra AP. Fidesz uviedol, že maďarský ľud opakovane odmietol povinné prerozdeľovanie a prijímanie migrantov. Strana vo vyhlásení napísala: "Nechceme jednorazové kvóty pre migrantov, ani trvalé, ani tie z roku 2015, ani tie pripravované v súčasnosti." Hoci právne stanovisko generálnej advokátky Súdneho dvora Európskej únie Sharpstonovej nie je právne záväzné, Súdny dvor EÚ sa takýmito odporúčaniami zvyčajne pri rozhodovaní riadi. K právnej rade Sharpstonovej sa vo štvrtok vyjadril aj český premiér Andrej Babiš. Oznámil, že jeho vláda študuje a analyzuje právnu radu generálnej advokátky súdu EÚ, podľa ktorej aj Česko porušilo právo EÚ, keď sa odmietlo zapojiť do únijného systému prerozdeľovania migrantov. Babiš vyhlásil: "Musíme počkať, kým súd vydá rozhodnutie, ktoré už bude záväzné." V minulosti označoval systém kvót pre žiadateľov o azyl za "neprijateľný a rozvratný". Poľsko právne stanovisko Sharpstonovej skritizovalo. Hovorca vlády Piotr Müller podľa tlačovej agentúry PAP povedal, že vláda odmietla plniť kvóty pre migrantov, lebo tento systém bol chybný a prehlboval obavy o bezpečnosť. Hovorca dodal, že aj mnoho ďalších krajín sa vyhlo plneniu povinnosti a systém bol nakoniec zrušený. "Najdôležitejšou úlohou... je zaistiť bezpečie občanov," dodal Müller. Varšava podľa neho konala "v záujme poľských občanov a na obranu proti neriadenej migrácii." Európa v roku 2015 zápasila s prúdom žiadateľov o azyl, z ktorých mnohí pochádzali z vojnovej Sýrie. EÚ preto oznámila dočasný mechanizmus na prerozdelenie tisícov utečencov z najhoršie zasiahnutých krajín, Grécka a Talianska, do ostatných častí Únie. Česko, Maďarsko a Poľsko však odmietli prijať týchto migrantov, na čo Európska komisia podala proti nim žalobu. Štáty žalované Európskou komisiou podľa advokátky nemôžu zdôvodňovať odmietanie solidárneho preberania migrantov obavami o svoju vnútornú bezpečnosť, lebo systém umožňoval odmietnuť utečencov, ktorí by boli vyhodnotení ako bezpečnostné riziko. A navyše, "duch vzájomnej dôvery a spolupráce musí prevážiť", dodala advokátka. Ignorovanie povinnosti prevziať žiadateľov o azyl, pretože je to "nevítané alebo nepopulárne", je "nebezpečný prvý krok" k zrúteniu usporiadanej a štruktúrovanej spoločnosti, ktorá sa riadi právnym poriadkom, argumentovala Sharpstonová. Zástupcovia Európskej komisie však tvrdia, že verdikt súdu nebude mať praktický význam, lebo nemôže zaistiť nápravu. Program prerozdeľovania sa skončil po dvoch rokoch predvlani. Prerozdelených bolo okolo 29.000 osôb z plánovaných 160.000, svoje kvóty splnilo päť štátov EÚ. Slovensko a Maďarsko systém prerozdeľovania napadli na únijnom súde, ale neuspeli. Súdny dvor zamietol ich žalobu 6. septembra 2017, pripomenuli Novinky.cz.


Putin navštívil Irkutsko, ktoré zápasí so záplavami

O život pri záplavách prišli traja ľudia.

MOSKVA. Ruský prezident Vladimir Putin pricestoval v sobotu do mesta Bratsk v Irkutskej oblasti, v ktorej miestne úrady vyhlásili výnimočný stav v súvislosti s rozsiahlymi povodňami. O život pri nich prišli najmenej traja ľudia. Putin pricestoval do regiónu ležiaceho na južnej Sibíri na severozápadnom brehu jazera Bajkal v sobotu večer, keď sa vracal z návštevy Japonska, kde sa zúčastnil na summite G20. Ako informovala agentúra Interfax, Putin sa oboznámil so situáciou a zúčastnil sa na zasadnutí krízového štábu Irkutskej oblasti. Podľa najnovších údajov ministerstva pre mimoriadne situácie v dôsledku povodní zomreli traja ľudia vrátane jedného dieťaťa. Zranenia utrpelo 348 ľudí, medzi nimi je aj 32 detí. Evakuovaných bolo 1161 ľudí vrátane 261 detí. Podľa ministerstva pre mimoriadne situácie na území Irkutskej oblasti došlo v dôsledku výdatných zrážok k nárastu hladiny riek Biriusa, Uda, Ut, Oja, Ikejka a Kirej. Zaplavené sú štyri okresy a v nich 31 obcí, vyše 4000 obytných domov, v ktorých bývalo takmer 10.000 obyvateľov, a 40 sociálnych objektov.


Pornoherečka, ktorá mala mať sex s prezidentom Trumpom, zažalovala jeho právnika

Trumpov právnik mal poškodiť povesť pornoherečky.

WASHINGTON. Americká pornoherečka Stormy Daniels, ktorá tvrdí, že mala v roku 2006 sexuálne stretnutie s prezidentom Donaldom Trumpom, zažalovala jeho právnika Michaela Cohena za ohováranie. Obvinenia voči nemu sú súčasťou prepracovanej žaloby, ktorú v pondelok podal jej právnik Michael Avenatti. Cohen podľa nej vo februári, keď zverejnil stanovisko, v ktorom naznačil, že Daniels klame, podal nepravdivé vyhlásenie a poškodil tak jej povesť. Daniels, vlastným menom Stephanie Clifford, ktorá sa súdnou cestou snaží o zrušenie zmluvy o mlčanlivosti o jej stretnutiach s prezidentom z roku 2016, v žalobe tvrdí, že je neplatná. V pôvodnej žalobe herečka z filmov pre dospelých najprv uviedla, že je zmluva neplatná, lebo ju nepodpísal Trump ale Cohen. Po novom tvrdí, že je neplatná preto, lebo jej Cohen zaplatil 130-tisíc dolárov, aby ju umlčal, a porušil tak zákon o financovaní kampane. Cohen vraj Daniels zaplatil z vlastných zdrojov a Trumpova kampaň a spoločnosť Trump Organization s tým nemajú nič spoločné. Podľa jej právnika však existujú dôkazy, že právnik používal e-mailovú adresu spoločnosti a aj predmetnú zmluvu posielali do jeho kancelárie v newyorskej Trump Tower. Avenatti podal žalobu deň po tom, ako televízia CBS v relácii 60 Minutes odvysielala rozhovor, v ktorom sa Daniels vyjadrila o afére s Trumpom. Okrem iného počas neho povedala, že sa jej niekto vyhrážal, aby o tom už nerozprávala. Cohenov právnik poprel, že by mal jeho klient s vyhrážaním niečo spoločné.Biely dom v pondelok opätovne poprel aféru Trumpa a Daniels, ako aj možné porušenie zákona o financovaní kampane.


Kiss mali koncert v Prahe. Bol to pekelný bozk na rozlúčku s legendou

Iný koncert už v strednej Európe nebude.

PRAHA. „Chceli ste to najlepšie? Tak to tu máte! Je tu najhorúcejšia skupina na svete, KISS!“ Týmito slovami zrejme naposledy v našich končinách odohrala svoju ohnivú šou legendárna americká skupina z New Yorku. Štvorica pomaľovaných muzikantov si svojou vizážou a teatrálnou šou získala publikum už v prvej polovici 70. rokov a ako jedna z prvých skupín zadefinovala základy moderných hudobných vystúpení s výpravnou pódiovou a svetelnou šou, pyrotechnikou či špeciálnymi kostýmami. Každý koncert Kiss je masovou udalosťou, pripomína extravagantný karneval, počas ktorého okolie zaplavia tisíce fanúšikov. A vidieť rozmazaný mejkap v štýle hudobných hrdinov na tvárach ortodoxných nadšencov v nahustenej atmosfére pražského štadióna Sinobo malo svoje nechcené čaro. Na svojom v poradí už druhom rozlúčkovom turné s názvom The End Of The Road, ktorý si, mimochodom, dali zaregistrovať ako ochrannú známku, zavítali slávni "Kissáci" opäť do starej dobrej Európy. A hoci mnohí slovenskí fanúšikovia zamierili na ich vystúpenie už 29. mája do bližšej Viedne, stredajší koncert v Prahe u našich českých susedov predstavoval príležitosť zažiť ich historicky skutočne posledný koncert v strednej Európe. Približne o trištvrte na päť vystúpila na pódiu prvá predskupina BSP, trio prominentných českých muzikantov Ota Balage, Kamil Střihavka a Michal Pavlíček. No veľkým lákadlom koncertu bol špeciálny hosť v podobe texaskej legendy ZZ Top, ktorá na súčasnom turné oslavuje presne 50 rokov a najväčší ohlas si u pražského publika získala hlavne hitmi ako Gimme All Your Lovin' či Sharp Dressed Man z multimiliónového albumu Eliminator z roku 1983. S príchodom večera sa štadión zaplnil a všetci prítomní s očakávaním upierali zrak na monštruóznu stavbu scény so zakrytým pódiom a veľkým logom Kiss. Chvíľu po ôsmej hodine čierna opona padla a za ohlušujúceho hukotu fanúšikov a ohnivých sálv odhalila štvoricu hudobníkov, ktorí odpálili úvod koncertu svojimi najväčšími hitmi Detroit Rock City a Shout It Out Loud. Počas dvojhodinového koncertu odohrali Kiss presne dvadsať skladieb, zatiaľ čo približne tridsaťtisíc fanúšikov malo možnosť zhliadnuť najokázalejšiu šou v histórii kapely. Paul Stanley, Gene Simmons, Tommy Thayer a Eric Singer v niekoľkokilogramových kostýmoch predviedli nadšenému publiku najslávnejšie kúsky ako I Was Made for Lovin' You, Lick It Up či Love Gun, no zazneli aj novšie skladby Psycho Circus a Say Yeah. Bezchybný výkon a nadľudské nasadenie ostrieľaných muzikantov presvedčili snáď každého, že skupina hrá skutočne naživo a bez playbacku, ako sa to snažili rozširovať zlé jazyky už od začiatku turné. Jediným vážnym negatívom koncertu bolo denné svetlo, ktoré kazilo pôsobivú vizuálnu šou, takže plnohodnotného zážitku sa publikum dočkalo až v závere koncertu. Po romantickej balade Beth v podaní Singera a megahite 80. rokov Crazy Crazy Nights prišiel na rad definitívny koniec a s ním rokenrolová hymna Rock and Roll All Nite spolu s ohňostrojom a prietržou konfiet, ktoré sa z oblohy zniesli na všetkých prítomných. A ako bolo jednoznačne vidieť na úsmevoch rozchádzajúcich sa ľudí, rozlúčkový bozk od legendárnych Kiss zanechal na ich tvárach odtlačok, ktorý tak ľahko nezmizne ani po rokoch.


Milánsky Inter vyhral šiesty zápas za sebou, Janov zničil piatimi gólmi

Piatkové výsledky

Ancelotti sa hneval

Sobotňajšie výsledky

Rekord Juventusu

Nedeľňajšie výsledky

RÍM. Futbalisti Interu Miláno v zostave so slovenským stopérom Milanom Škriniarom dosiahli šieste ligové víťazstvo za sebou. V sobotňajšom súboji 11. kola talianskej Serie A 2018/2019 rozdrvili FC Janov 5:0, vďaka čomu sa vrátili na druhé miesto tabuľky pred SSC Neapol. Oba tímy majú 25 bodov. Líder súťaže a úradujúci majster Juventus Turín si vo večernom stretnutí poradil s Cagliari 3:1 a na čele tabuľky má 6-bodový náskok pred duom prenasledovateľov. Inter sa proti Janovu ujal veľmi rýchlo dvojgólového vedenia, keď sa v rýchlom slede presadili Roberto Gagliardini a Matteo Politano. Oba góly spoluhráčom prichystal portugalský stredopoliar Joao Mário. Dvadsaťštyriročný stredopoliar Interu Gagliardini pridal svoj druhý zásah v zápase aj po zmene strán. Päťgólový debakel spečatili gólmi v nadstavenom čase Joao Mário a Belgičan Radja Nainggolan. Dávid Hancko z Fiorentiny sledoval z lavičky remízu svojho tímu s AS Rím 1:1. Za domácu Fiorentinu otvoril skóre Jordan Veretout z pokutového kopu, v závere stanovil deľbu bodov Alessandro Florenzi. Inter Miláno - FC Janov 5:0 (2:0)Góly: 14. a 49. Gagliardini, 16. Politano, 90.+1 Mario, 90.+4 Nainggolan/Milan Škriniar (Inter) odohral celý zápas/ ACF Fiorentina - AS Rím 1:1 (1:0)Góly: 33. Veretout (z 11 m) - 85. Florenzi/Dávid Hancko (Fiorentina) sedel na lavičke náhradníkov/ Juventus - Cagliari 3:1 (2:1)Góly: 1. Dybala, 38. Bradarič, 87. Cuadrado - 36. Joao Pedro


Polícia vo Washingtone zasiahla proti násilným demonštrantom

Skupina osôb ničila autá a mestský mobiliár na jednej z ulíc.

WASHINGTON. Skupina maskovaných odporcov nastupujúceho amerického prezidenta Donalda Trumpa pri jednom z piatkových protestov vo Washingtone rozbila výklad reštaurácie McDonald a poškodila autá v okolí. Polícia proti nim použila slzotvorný sprej, informovala agentúra Reuters a televízia BBC. Podľa záberov televíznej stanice sa s políciou dostala do konfliktu skupina čierno odetých osôb, ktoré ničili autá a mestský mobiliár na jednej z washingtonských ulíc. V americkej metropole sa v piatok zišli tisíce demonštrantov, ktorí hlasno dávajú najavo nesúhlas s nastupujúcou hlavou štátu. Žiadne iné násilnosti či potýčky s Trumpovými priaznivcami však doteraz hlásené neboli.


Japonský parlament schválil odstúpenie cisára Akihita

TOKIO. Japonský parlament v piatok vyplnil želanie cisára Akihita a schválil návrh zákona umožňujúci 83-ročnému monarchovi abdikovať. V piatok hlasovala horná komora parlamentu. Dolná komora schválila návrh minulý týždeň. Zákon o abdikácii bude platiť len pre Akihita a jeho nasledovníkom neumožní, aby jeho príklad nasledovali. Predpokladá sa, že Akihito odstúpi v decembri 2018 po dovŕšení 85. roku života. Akihito bude prvým cisárom za približne 200 rokov, ktorý sa vzdá trónu. V roku 1817 tak urobil cisár Kokaku. Cisár Akihito vlani v auguste naznačil, že by chcel abdikovať, argumentujúc, že vysoký vek mu brániť vo vykonávaní štátnických povinností, hoci tie majú iba reprezentačný charakter. Akihito má štyroch potenciálnych nástupcov. Sú nimi jeho synovia korunný princ Naruhito (57) a princ Fumihito, Fumihitov syn Hisahito a cisárov mladší brat princ Masahito.


Elektrická "daň" podľa INESS za tri roky vzrástla o 17 percent

Energetický sektor sa od roku 2015 regulačne zásadne nezmenil, tvrdí analýza.

BRATISLAVA. Elektrická "daň" dosiahla v prvej polovici tohto roka 31 eur/megawatthodinu (MWh), čo je o 17 percent viac ako hodnota 26,5 eura/MWh z roku 2015. Referenčná domácnosť ročne na tejto fiktívnej dani zaplatí 71,3 eura, v roku 2015 to bolo 60,8 eura. Vyplýva to z aktuálnej analýzy INESS (Institute of Economic and Social Studies). Energetický sektor sa podľa analýzy od roku 2015 regulačne zásadne nezmenil. Tarifa za prevádzkovanie systému (TPS) narástla z vtedajších 21,82 eura/MWh na dnešných 26,2 eura/MWh, teda o viac ako 20 percent. "Môže za to najmä rok 2017, kedy skokovo prišla väčšina tohto nárastu. Hoci už niekoľko rokov panuje v pripájaní nových obnoviteľných zdrojov energie(OZE) tzv. stop stav, historický dlh voči distribučkám (nie je presne vykalkulovaný, ale odhadom 400 až 610 miliónov eur) si nemilosrdne vyžaduje peniaze z TPS," tvrdí analýza. "V roku 2018 už dlh nenarástol, za čo vďačíme aj vyšším trhovým cenám elektriny (doplatkom vykrývaný rozdiel je nižší). Od roku 2015 sa prakticky zastavil aj dovtedy dramatický nárast nákladov na výrobu elektriny z domáceho uhlia, čo je ďalšia významná zložka TPS," konštatuje INESS. "Do výpočtov sme podľa našej metodológie zarátali aj dlhodobý dividendový priemer SEPS. Prevádzkovateľ prenosovej siete má monopolné privilégium a táto dividenda tak pochádza z koncových cien elektriny. Dividenda by miesto kŕmenia štátneho rozpočtu mohla byť využitá na zníženie prenosových poplatkov, či sa iným spôsobom vrátiť k spotrebiteľom. V pôvodnej Elektrickej dani sme rátali za obdobie 2008 až 2017 s priemerom ročných dividend vo výške 32,8 milióna eur. Keďže ale dividendy pokračovali v nadpriemernej výške, za obdobie 2008 až 2018 rátame s priemerom 35,5 milióna eur. Pri mierne vyššej priemernej spotrebe sa táto zložka zvýšila z 1,15 eura/MWh na 1,22 eura/MWh," spresnil analytik INESS Martin Vlachynský. Sadzba spotrebnej dane na elektrinu 1,32 eura/MWh sa podľa neho nemenila, mierne sa ale zmenil pomer spotreby elektriny túto daň platiacich (firemní spotrebitelia) a neplatiacich spotrebiteľov, preto v našom výpočte figuruje (rozpočtová prognóza 2017) suma 0,37 eura/MWh (z 0,49 eura/MWh). Odvod spotrebiteľov do Národného jadrového fondu (NJF), slúžiaci na financovanie budúcich nákladov zatvárania jadrových elektrární, je podľa Vlachynského inflačne viazaný a aktuálne je s hodnotou 3,21 eura/MWh len o 1 eurocent vyšší, ako bol v čase počítania pôvodnej Elektrickej dane. Väčší skok nastane až v júli s hodnotou o 6 eurocentov vyššou. "Pomyselná Elektrická daň, tak ako ju zadefinoval INESS, je v prvej polovici roka 2018 na úrovni okrúhlych 31 eur/MWh, čo je o 17 percent viac ako hodnota 26,45 eura/MWh z roku 2015. Referenčná domácnosť ročne na tejto fiktívnej dani zaplatí 71,3 eura ročne, v roku 2015 to bolo 60,8 eura. Pre porovnanie, cena elektriny (komodity) na Pražskej energetickej burze je aktuálne mierne pod 50 eur/MWh, v roku 2015 sa pohybovala okolo 30 eur/MWh," dodal Vlachynský.


Slováci predviedli vynikajúci vstup do šampionátu, Američanov porazili o tri góly

Online prenos

Ceremoniál

Fotogaléria

Zostrih

Ramsay

Tréner USA

Sekera

Svetový hokej

Reakcie hráčov

Rybár (video)

Ramsayho bozk

Anketa

Ohlasy médií

Vtipy

Góly: 13. DeBrincat (P. Kane, Eichel) - 5. M. Sukeľ (Studenič), 22. Černák (Sekera), 25. Tatar (M. Sukeľ), 56. Krištof USA: Schneider - Martinez, R. Suter, Skjei, Hanifin, Q. Hughes, Fox - DeBrincat, Gaudreau, Larkin - Keller, Eichel, Kreider - P. Kane, J. Hughes, J. van Riemsdyk - C. White, Glendening, D. Ryan - Vatrano Slovensko: Patrik Rybár - Černák, Sekera, Jaroš, Marinčin, Marek Ďaloga, Fehérváry, Čajkovský, Koch - Pánik, Krištof, Tatar - Studenič, M. Sukeľ, L. Nagy - Lantoši, Zigo, M. Daňo - Liška, Buc, Lunter KOŠICE. Slovenská hokejová reprezentácia vstúpila úspešne do domácich 83. majstrovstvách sveta, v piatok večer v košickej Steel aréne zdolala v súboji základnej A-skupiny favorizovaný tím USA 4:1 a do tabuľky si pripísala mimoriadne cenné tri body. V 28. vzájomným meraní síl dosiahli Slováci jubilejný desiaty triumf, Američania majú na konte 15. víťazstiev a trikrát sa zrodila remíza. Predtým naposledy slovenské národné družstvo zdolalo to americké na vrcholnom podujatí na MS 2016 v Rusku. Skóre piatkového stretnutia na radosť vypredanej Steel arény otvoril v 5. min útočník Matúš Sukeľ po prihrávke od Mariána Studeniča, v 13. min v presilovke vyrovnal Alex DeBrincat. Druhý gól slovenského tímu pridal v II. tretine v dvojnásobnej presilovke Erik Černák a na 3:1 pre reprezentáciu SR zvýšil zblízka Tomáš Tatar. Štvrtý gól slovenského družstva pridal v 56. min Michal Krištof a spečatil úspech domáceho kolektívu. Dôležitou súčasťou piatkového triumfu tímu SR bol brankár Patrik Rybár. Matúš Sukeľ, útočník vyhlásený za najlepšieho hráča SR: "Boli sme správne namotivovaní. Diváci boli úžasní, hnali nás vpred, boli náš šiesty hráč. Môžeme sa radovať, ale iba do polnoci. Potom sa už bude potrebné sústrediť sa na Fínov." Craig Ramsay, tréner SR: "Hlavný dôvod, prečo sme vyhrali bol ten, že sme hrali ako tím, vyzerali sme ako tím už od úvodu zápasu. Mali sme poriadny bekčeking, o ktorom sa rozprávame už dva roky, dobrú hru bez puku, dobrú prácu s hokejkami, prihrávky, žiadne medzery v prechode a protiútoky. Robili sme to dobre a robili sme to ako celá skupina. Všetci hráči bojovali, nepoľavili a keď niekto urobil chybu, vždy tam bol niekto iný, kto mu pomohol. Takto musí hrať tím. Stále je to však len jeden krok a čaká nás ešte dlhá cesta." Andrej Sekera, kapitán SR: "Dosiahli sme to, čo sme chceli. Paťo Rybár mal niekoľko výborných zákrokov, my sme udržali americké hviezdy. Musíme hrať to, na čo máme a myslieť na to, akí sme hokejisti. Musíme zostať pokojní, zajtra nás čaká ďalší ťažký zápas." Martin Fehérváry (obranca SR): "Bola to tímová a hra a ňou sme si vybojovali tri body. Bol krásny pocit, keď sme po zápase absolvovali kolečko a všetci kričali „ďakujeme“. Skutočne nádherný zážiok. Nemohli sme mať lepší začiatok a ukázali sme, že pokiaľ splníme všetky pokyny do bodky, tak vieme hrať vyrovnanú partiu aj s favoritmi.“ Patrik Koch (obranca SR): "Bolo to niečo úžasné. Hrali sme dobre a sme radi za tri body. Hrať proti favoritovi bola veľká výzva. Pred duelom bol aj kúsok nervozity, ale tá potom opadla a hralo sa nám super.“ Adam Liška (útočník SR): "Uvedomovali sme si, že v príprave sme nedávali góly, ale na to sme sa snažili zabudnúť. Sme na šampionáte a snažíme sa páliť na bránku z každej pozície. O to sa chceme usilovať aj ďalej. V úvode som cítil rešpekt, ale po pár striedaniach to zmizlo. Teraz bude dôležité rýchlo si vyčistiť hlavy a vrátiť sa na zem. Do ďalšieho duelu ideme zase od nuly.“ Erik Černák, obranca: "Úžasný zápas. Diváci boli neskutoční, pomáhali nám po celý zápas. Hrali sme to, čo sme mali hrať a preto sme vyhrali. Hrali sme našu hru, nepustili sme Američanov do veľkých šancí. Boli sme k nim natesno, nedali sme im veľa priestoru. Budeme sa tešiť do polnoci, ale zajtra je nový deň. Druhý zápas chceme zahrať rovnako ako dnešný." Róbert Petrovický (asistent trénera SR): "Splnili sme na ľade veľa vecí, čo sme si povedali, od brankára do posledného hráča. Prvá tretina udala nastavenie toho, čo sme v zápase chceli docieliť. Všetko sa začínalo vzadu krátkymi prihrávkami do rýchlosti, až sme sa dostali do zakončenia. Erikovi Černákovi sme povedali, že má strelu, tak nech strieľa. Dôležitý bol náš hráč pred bránkou pri jeho góle. Samozrejme, chceme si tento výsledok užiť a mať z neho radosť. My, tréneri, však už máme v hlavách zajtrajší zápas, čaká nás ťažký súper. Teraz to už pôjde rýchlo, treba sa dobre pripraviť na Fínov." Patrik Rybár (brankár SR): "Dobre sme korčuľovali, hrali sme náš systém, presne to, čo sme si povedali. Odohrali sme vyrovnanú partiu s USA. Bol to ťažký zápas, výborní fanúšikovia, ale aj strašne teplo. Ľad bol dosť mäkký, aj Američania mali s tým problémy. Tento výkon si musíme preniesť do ďalšieho zápasu. Američania sa zatiaľ len rozohrávajú, musia sa chytiť. Sme radi, že sa nechytili na nás, toto je veľmi cenné víťazstvo pre nás." Ladislav Nagy, útočník SR: "Podali sme dobrý výkon. S každým sa dá hrať, ak drieme všetci na sto percent. Diváci nás hnali dopredu, boli fantastickí." Marko Daňo, útočník SR: "Snažili sme sa hrať od prvých sekúnd agresívne. Mali nejaký tlak, ale my sme dali góly a tímovým výkonom sme ich zdolali. Každý tam išiel s tým, že Američania budú kvalitný a budú nás tlačiť, ale spravil sme si svoju robotu a odviedli sme ju na 100 percent."


Modernizácia ružinovskej nemocnice bude stáť 80 miliónov eur

BRATISLAVA. Univerzitnú nemocnicu Bratislava (UNB) v Ružinove čaká rozsiahla investícia, na rekonštrukciu a modernizáciu dostane 80 miliónov eur. Nemocnica bude mať nový heliport, plánuje sa rozšírenie operačných sál, nové opláštenie budovy, ale i vynovenie izieb pre pacientov či parkovacie domy. V pondelok to uviedla ministerka zdravotníctva Andrea Kalavská. "Naším cieľom je, aby bola Nemocnica Ružinov po rozsiahlej rekonštrukcii miestom s vysokošpecializovanými pracoviskami, kde bude i naďalej poskytovaná špičková zdravotná starostlivosť, ale v modernejších a vynovených priestoroch," uviedla Kalavská. Stavba nemocnice bude rekonštruovaná komplexne s cieľom dosiahnuť maximálnu energetickú úsporu. Rekonštrukcia zahŕňa činnosti, ako je napríklad výmena opláštenia budovy z hľadiska termoizolačných vlastností vrátane výplňových konštrukcií, rekonštrukciu systému vykurovania a osvetlenia či vzduchotechniky. Pre činnosť vrtuľníkovej záchrannej služby je navrhovaný heliport. Prepojenie heliportu s monoblokom bude realizované lávkou pre peších, ktorá by mala byť dlhá zhruba osem metrov. "Zároveň bude heliport spojený s komplexom operačných sál a vertikálne priamo prepojený na činnosť urgentného príjmu," poznamenala riaditeľka UNB Renáta Vandriaková. Investovať sa bude aj do urgentného príjmu, ktorý je navrhovaný ako urgent typu 2. "Bolo dokončené verejné obstarávanie pre výstavbu heliportu. Aktuálne je v štádiu prípravy verejné obstarávanie nových operačných sál a nového neurochirurgického oddelenia, ktoré má byť súčasťou chirurgických disciplín tak, aby bola pacientom poskytnutá komplexná zdravotná starostlivosť," doplnila Vandriaková. Nová neurochirurgia v UNB Ružinov by mala byť v plnej prevádzke na prelome rokov 2020 a 2021. Kalavská doplnila, že projekt na rekonštrukciu UNB v Ružinove predloží rezort zdravotníctva v najbližších dňoch do medzirezortného pripomienkového konania, na vládu by ho chcela predložiť ešte do leta. Ministerka zdôraznila, že rekonštrukcia by sa mala realizovať za plného chodu nemocnice, trvať by mala zhruba päť rokov.


Intel pošle na cesty stovku najmodernejších roboáut

Rôzne kúty sveta majú preveriť spoľahlivosť čipov a zručnosť firmvéru.

SANTA CLAR, BRATISLAVA. Stovku autonómnych vozidiel pošle na európske, americké a izraelské cesty spoločnosť Intel. Na autách od rôznych automobiliek chce ukázať technológiu, ktorá pozostáva z čipového riešenia a softvéru. Intel získal technológiu Mobileye odkúpením izraelskej vývojárskej spoločnosti, pričom naďalej na nej pracuje. Snaží sa vytvoriť univerzálne riešenie, ktoré by mohli do svojich vozidiel montovať automobilky bez toho, aby sa museli samé zaoberať vývojom. Vozidlá podľa magazínu Punch dostanú technológiu, ktorá zvládne jazdu v štandardných podmienkach. Ľudský vodič v zálohe by nemusel sledovať situáciu, skôr sa očakáva, že riadenie preberie v hustej hmle, v daždi či pri problematických jazdných manévroch. Technológiu v jednej z jej starších verzií používala vo svojich vozoch Tesla, ktorá sa neskôr pustila do svojho vlastného vývoja. Intel chce teraz vytvoriť štandard pre celé odvetvie. Podobné ambície má však viacero firiem a o pozíciu súperia aj univerzity. Všetkým je zrejmé, že éra autonómnych vozidiel prichádza, nie je však rozhodnuté, kto trh ovládne.


Kladivár Lomnický zažil nezvyčajnú situáciu. Počas súťaže mu nadával bezdomovec

DUBNICA. Marcel Lomnický podľa očakávania suverénne ovládol súťaž kladivárov v 2. kole slovenskej atletickej ligy v Dubnici nad Váhom. Po najlepšom pokuse mu odmerali 75,74 m, ale po pretekoch mal piaty najlepší kladivár z OH 2016 v Riu de Janeiro aj zmiešané pocity. Počas súťaže ho totiž slovne napádal bezdomovec, ktorý býva v neďalekých garážach. Druhý svoj pokus najúspešnejší slovenský kladivár uplynulých rokov nezvládol podľa predstáv a kladivo z jeho rúk pristálo mimo vymedzeného sektora až na garážach. "V druhom pokuse, ktorý bol najdlhší, som tak ako už raz v minulosti, poslal kladivo na garáže. Z nich znova vybehol bezdomovec, ktorý v nich býva, a počas celej súťaže mi vulgárne nadával cez plot. Bolo ťažké sústrediť sa, keď počas nášvihov niekto na mňa vykrikuje a nadáva mi,“ opísal Lomnický kurióznu a aj dosť nezvyčajnú situáciu na oficiálnom portáli SAZ atletika.sk. K miestu, kde sa konala súťaž kladivárov, ešte kriticky podotkol: "Tento sektor je katastrofálny, verím, že na slovenskom šampionáte si zahádžeme na hlavnej ploche. Čakal som trochu lepší výkon, ale verím, že príde v stredu na mítingu v Bydgoszczi."Kladivár banskobystrickej Dukly bude najbližšie hádzať na dvoch mítingoch kladivárskeho seriálu IAAF - 12. júna v Bydgoszczi a 16. júna na Kusocinského memoriáli v ďalšom poľskom meste Chorzów.


Seehofer označil protižidovský útok počas sviatku Jom kipur za hanbu pre Nemecko

Nemecký minister vnútra sľúbiľ posilnenie bezpečnostných orgánov.

HALLE. Nemecký minister vnútra Horst Seehofer vo štvrtok prisľúbil posilniť bezpečnostné zložky v boji proti násiliu páchanému prívržencami krajnej pravice. Reagoval tak na stredajší útok pri synagóge v meste Halle, ktorý si vyžiadal dve obete na životoch. Minister útok namierený proti židom počas sviatku Jom kipur označil za "hanbu" pre Nemecko, uviedla agentúra AFP. "Včerajší brutálny trestný čin bol hanbou pre celú krajinu," povedal Seehofer. Vláda podľa neho na spolkovej úrovni posilní právomoci bezpečnostných orgánov na boj s "krajne pravicovým terorom". Ozbrojený muž sa v stredu pokúsil dostať do synagógy v meste Halle v spolkovej krajine Sasko-Anhaltsko. Páchateľ identifikovaný ako 27-ročný nemecký občan Stephan Balliet následne v okolí synagógy zastrelil dve osoby a ďalších ľudí zranil. Útok, ktorý páchateľ naživo vysiela cez internet, má podľa zistení prokuratúry pravicovo-extrémistické a antisemitské pozadie. Nemecká kancelárka Angela Merkelová sa vo štvrtok vyslovila za využitie všetkých prostriedkov právneho štátu v boji proti pravicovému extrémizmu a antisemitizmu, čo sú javy, ktoré si nezaslúžia "nijakú toleranciu". Nemecký prezident Frank-Walter Steinmeier navštívil vo štvrtok miesto útoku, kde položil veniec spoločne s Reinerom Haseloffom, premiérom spolkovej krajiny Sasko-Anhaltsko, a stretol sa s predstaviteľmi tamojšej židovskej obce. Tí kritizujú skutočnosť, že synagóga bola v čase jedného z najvýznamnejších židovských sviatkov nedostatočne chránená.


Vláda zastaví výstavbu nového atómového reaktoru

Otázka nového jadrového zdroja v tejto chvíli nie je aktuálna z ekonomických dôvodov, upresnil minister Žiga.

BRATISLAVA. Projekt nového jadrového zdroja v Jaslovských Bohuniciach zrejme po zhruba deviatich rokoch zmrazia. "Ja si myslím, že otázka nového jadrového zdroja v tejto chvíli nie je aktuálna,“ povedal na medzinárodnom Európskom jadrovom fóre minister hospodárstva Peter Žiga. Dôvodom je podľa neho nízka cena elektriny na medzinárodných trhoch. „Cena elektriny, ktorá je v súčasnosti na trhoch, nedáva ekonomickú návratnosť tomuto projektu. Budeme si musieť počkať na cenu, ktorá bude vyjadrovať návratnosť,“ konštatoval Žiga s tým, že slovenská vláda nemá záujem garantovať výkupnú cenu elektriny vyrobenej v jadrovej elektrárni. Pre realizáciu projektu nového jadrového zdroja vláda SR v roku 2009 založila Jadrovú energetickú spoločnosť Slovenska (JESS). Majoritným 51-percentným akcionárom sa stal štátny podnik JAVYS. Vláda pod vedením Roberta Fica sa koncom roka 2008 rozhodla, že do projektu zoberie aj českú energetickú skupinu ČEZ, ktorá získala 49 % akcií JESS. Spoločnosť JESS o úplnom zmrazení projektu zatiaľ hovoriť nechce. „Príprava projektu nového jadrového zdroja v lokalite Jaslovské Bohunice pokračuje podľa aktualizovaného podnikateľského plánu v súlade s dohodou akcionárov. Činnosti zadefinované aktualizovaným podnikateľským zámerom zohľadňujú súčasnú situáciu na trhu s elektrickou energiou,“ povedala pre portál vEnergetike.sk Lenka Huttová, zastupujúca referentku komunikácie a právnych služieb spoločnosti JESS. Zmrazením jadrového projektu, ktorý mal podľa predstáv bývalého premiéra Roberta Fica nahradiť dva v súčasnosti vyraďované jadrové bloky v Jaslovských Bohuniciach, môže prísť pološtátna firma o nemalé peniaze. Podľa zverejnených údajov vo výročných správach spoločnosti JESS sa do projektu preinvestovalo najmenej 27 miliónov eur. Investície išli najmä na výkup pozemkov a na rôzne poradenské služby. Nemalá suma išla aj na vypracovanie správy potrebnej na proces posudzovania vplyvov na životné prostredie (EIA). Projekt získal od ministerstva životného prostredia v rámci procesu EIA kladné stanovisko pred dvoma rokmi. Podľa v súčasnosti platných zákonov je proces EIA pre daný projekt platný sedem rokov, teda do roku 2023. Z procesu posudzovania vplyvov na životné prostredie vyplynulo, že v Bohuniciach by mal vyrásť jeden jadrový reaktor generácie III+ s maximálnym čistým inštalovaným elektrickým výkonom do 1 700 megawattov. Podľa investičného zámeru, ktorý bol posudzovaný v procese EIA, sa pôvodne uvažovalo so začiatkom výstavby novej jadrovej elektrárne v roku 2021. Do trvalej prevádzky mala byť elektráreň uvedená v roku 2029. Životnosť bola naplánovaná na 60 rokov. Výstavba bohunickej elektrárne si mala vyžiadať podľa odhadov spred piatich rokov od 4 do 6 miliárd eur.


Štátny rozpočet sa upravil už v prvom štvrťroku, NKÚ upozorňuje na riziká

Z 559 aktuálnych zmien bolo presunutých 3,2 miliardy eur v súvislosti s nevyčerpanými eurofondmi.

BRATISLAVA. Parlamentom schválený štátny rozpočet na tento rok bol zmenený už v priebehu prvého štvrťroka. Z 559 aktuálnych zmien bolo ôsmimi rozpočtovými opatreniami presunutých 3,2 miliardy eur v súvislosti s nevyčerpanými eurofondmi. V minulom roku pritom došlo k viac ako 2700 zmenám rozpočtu. Upozornil na to Najvyšší kontrolný úrad s tým, že napriek miernemu zvýšeniu dynamiky čerpania EÚ zdrojov v ostatných mesiacoch existujú riziká a pretrvávajúce problémy, ktoré bránia razantnejšiemu využívaniu fondov pre napĺňanie kľúčových cieľov v oblasti informatizácie spoločnosti, budovaní modernej infraštruktúry či podpore výskumu a inovácií. Najväčší balík zdrojov bol presunutý v kapitole rezortu pôdohospodárstva, a to v objeme 1,1 miliardy eur, či v rezorte dopravy v objeme 874 miliónov eur. Vlani bolo obdobným spôsobom presunutých viac ako štyri miliardy eur. NKÚ preto upozorňuje vládu na riziko, ktoré súvisí s ohrozením plného využitia európskej finančnej pomoci. "Síce v ostatných mesiacoch je možné sledovať mierne zvýšenie dynamiky čerpania EÚ zdrojov, stále však pretrvávajú problémy, ktoré bránia razantnejšiemu využívaniu fondov pre napĺňanie kľúčových cieľov v oblasti informatizácie spoločnosti, budovaní modernej infraštruktúry či podpore výskumu a inovácií," upozornil NKÚ. Rok 2019 je šiestym rokom implementácie programového obdobia 2014 - 2020, v ktorom čerpanie všetkých operačných programov dosiahlo sumu 3,4 miliardy eur, čo predstavuje len 21,4 percebta z celkovej sumy alokovanej Európskou úniou pre slovenský rozpočet. Od januára do apríla tohto roka bolo vykonaných 559 rozpočtových opatrení, pričom také množstvo zmien vo schválenom rozpočte štátu považuje kontrolný úrad za slabú stránku celého rozpočtového procesu na strategickej i národnej úrovni. Kontrolóri poukazujú na to, že tento stav je výsledkom nielen nedostatočného plánovania výdavkov v jednotlivých kapitolách, ale tiež odráža chyby v dodržiavaní. Výdavky boli medziročne vyššie o 754,8 milióna eur. Štátny rozpočet tak dosiahol ku koncu marca 2019 schodok vo výške 1,166 miliardy eur. Takéto hospodárenie v porovnaní s predchádzajúcim rokom predstavovalo nárast o 256 percent. Jeho zvýšenie podľa NKÚ ovplyvnila najmä prvá splátka za vojenské lietadlá vo výške 451,5 milióna eur a 34,7 milióna eur za školiace a výcvikové aktivity v rezorte obrany. V tomto roku sa predpokladá reálny rast ekonomiky na úrovni 3,5 percenta, čo predstavuje zmiernenie predpokladov rozpočtu o jeden percentuálny bod. Spomalenie rastu HDP súvisí okrem iného s negatívnymi vývojom v segmente automobilového priemyslu či znižovaním rastu zahraničného dopytu. To môže mať podľa analytikov NKÚ SR v konečnom dôsledku aj vplyv na vývoj daňových príjmov, napr. daň z príjmov právnických osôb či spotrebné dane. "Súčasný vývoj potvrdzuje vyšší rast inflácie. Na toto riziko upozorňoval kontrolný úrad už vo svojom Stanovisku k návrhu rozpočtu v novembri minulého roku. Pozitívnym signálom je pretrvávajúci rast zamestnanosti a tiež lepšia dynamika v odvetví služieb či stavebníctva," dodal NKÚ. Ministerstvo financií uviedlo, že vykonáva zmeny schváleného rozpočtu prostredníctvom rozpočtových opatrení v zmysle platnej legislatívy . "Zmeny v spomínanej oblasti boli požadované zo strany správcov kapitol štátneho rozpočtu, aby plne odrážali plán ich reálneho použitia. Za týmto účelom ministerstvo pristúpilo k predmetným úpravám rozpočtu," uviedol tlačový odbor ministerstva.


Sparta Praha zvíťazila na ihrisku súpera
 Slovenská Fortuna liga
 Bundesliga
 Serie A
 La Liga
 Premier League
 Ligue 1
Česká liga

Česká futbalová liga mala na programe zápasy 15. kola.

PRAHA. Česká futbalová liga mala v nedeľu na programe zápasy 15. kola. Dynamo České Budějovice zvíťazilo na ihrisku Teplíc 3:1 a pripísalo si tak štvrtú výhru v rade. V záverečnom zápase nedeľňajšieho programu zvíťazila Sparta Praha na pôde Opavy 1:0. Česká Fortuna liga 2019/2020 - nedeľa - výsledky: Góly: 85. Mareš - 11. Brandner, 21. Javorek, 27. Havel (z 11 m). 2723 divákov. /I. Schranz (Č. Budějovice) hral celý zápas/ Gól: 77. Doležal. 2530 divákov. /M. Čonka nastúpil v 46. min, L. Hrdlička a M. Janečka (všetci Karviná) boli na lavičke náhradníkov - J. Považanec (Jablonec) hral do 90. min/ Góly: 24. Musa, 31. Malinský, 66. Kodr (vlastný gól) - 42. Kodr, 90. Drame. /M. Koscelník (LIberec) bol na lavičke náhradníkov/ Gól: 10. Vindheim. 4566 divákov. /R. Dedič hral celý zápas, K. Mondek (obaja Opava) nastúpil v 66. min - D. Hancko (Sparta) bol na lavičke náhradníkov/


OĽaNO vyzýva poslancov koalície, aby zahlasovali za návrh na pomoc farmárom

Podstata novely spočíva v tom, aby bolo pri dotáciách postavené vlastnícke právo k pôde nad užívacím.

BRATISLAVA. Už v pondelok popoludní môžu podľa predstaviteľov OĽaNO ukázať koaliční poslanci, ako im záleží na slovenských farmároch. Ak totiž zahlasujú za ich novelu zákona o nájme poľnohospodárskych pozemkov, podľa poslancov OĽaNO tým pomôžu farmárom. Novelu tejto právnej normy predložilo hnutie do parlamentu podľa poslanca Martina Fecka (OĽaNO) už po siedmy raz. Jej podstata spočíva v tom, aby bolo pri dotáciách postavené vlastnícke právo k pôde nad užívacím. Ak by teda po novom chcel niekto čerpať dotácie na pôdu od Pôdohospodárskej platobnej agentúry (PPA), jeho povinnosťou by bolo mať list vlastníctva k tejto pôde, alebo nájomnú zmluvu podpísanú s vlastníkom pôdy. "Žiaľ, dotačná politika je v súčasnosti postavená na užívateľovi, nie na vlastníkovi," konštatoval Fecko na tlačovej konferencii v Národnej rade (NR) SR. A to je podľa neho hlavný kameň úrazu. "Teraz môžu ukázať poslanci vládnej koalície, akým spôsobom to myslia úprimne alebo neúprimne," apeloval Fecko na zákonodarcov. Jeho kolega z hnutia Eduard Heger doplnil, že ak by to vláda myslela s podielom slovenských potravín v obchodoch vážne, tak by musela výrazne zvýšiť záujem práve o slovenských farmárov a ich problémy. "Nemôže im klásť polená pod nohy, ale musí im ponúknuť plnú súčinnosť," zdôraznil Heger. O novele sa bude hlasovať v pondelok po 17.00 h.


Slovenská aplikácia sa učí predpovedať, aké fotky sa ľuďom páčia

Aplikácia Likely AI sa pomocou umelej inteligencie učí rozoznávať fotky, ktoré budú populárne.

BRATISLAVA. Traja Slováci vytvorili aplikáciu, ktorá dokáže predpovedať predpovedať popularitu obrázkov a fotiek na Instagrame. Aplikácia Likely AI je dostupná pre slovenský a zahraničný na operačnom systéme iOS a Android. Projekt vytvorili traja Slováci -Lukáš Ruttkay, Jozef Marko a Michal Korbela. Na základe algoritmu, ktorý funguje na báze umelej inteligencie, aplikácia analyzuje ako má vyzerať ideálna fotka na Instagrame. „Neurónová sieť Likely AI je prezentovaná množstvom obrázkov o ktorých vie, či boli alebo neboli populárne. Postupne sa naučí rozoznať vzorce, ktoré robia obrázok populárnejším,“ hovorí spoluzakladateľ Ruttkay. Aplikácia, dokáže zanalyzovať naraz desať fotografií pred tým, ako sa uverejnia. Dôraz sa kladie na farebnosť, osvetlenie, umiestnenie a objekty, ktoré obsahuje. Spoluzakladateľ projektu Jozef Marko tvrdí, že ideálna fotka by mala byť vertikálna, s jedným človekom a mala by byť viditeľná celá tvár. Používatelia môžu očakávať 10% až 20% väčší úspech fotky a lepšiu úpravu. V budúcnosti by mal mať každý nový užívateľ dvojtýždňovú bezplatnú skúšobnú verziu a nárok na 100 bezplatných obrázkov za mesiac. Koncept projektu vznikol v roku 2016 na Ukrajine a získal ocenenie ‚Najlepší B2C Startup‘ na najväčšej IT show vo východnej Európe. Zakladatelia sa presťahovali do USA, kde im Velocity Accelerator Program umožnil finančnú investíciu. Príchod do Spojených štátov nebol ľahký. Keď pristáli v Miami vypočúvali ich imigrační úradníci a unikli teroristickému útoku, ktorý sa odohral pár hodín pred ich príletom. Po 13 týždňoch práce, predstavili aplikáciu Likely AI.